## Vida Koporc Sedej, sekretarka, Direktorat za kulturno dediščino, Ministrstvo za kulturo RS

POROČILO O IZVAJANJU NALOG JAVNE SLUŽBE DRŽAVNIH MUZEJEV ZA LETO 2022

# Uvod

Ministrstvo za kulturo Republike Slovenije (v nadaljevanju: ministrstvo) je v letu 2022, v skladu s pravnimi podlagami, iz sredstev državnega proračuna, financiralo izvajanje nalog javne službe v državnih muzejih. V pristojnosti Direktorata za kulturno dediščino, Sektorja za muzeje, arhive in knjižnice, je bilo v letu 2022 spremljanje izvajanja financiranih nalog v naslednjih državnih muzejih: Narodnem muzeju Slovenije, Prirodoslovnem muzeju Slovenije, Slovenskem etnografskem muzeju, Muzeju novejše zgodovine Slovenije, Tehniškem muzeju Slovenije, Muzeju krščanstva na Slovenskem, Narodni galeriji in Muzeju slovenske osamosvojitve. Tekom leta 2022 je Direktorat za kulturno dediščino prevzel iz skrbništva Direktorata za ustvarjalnost v svojo pristojnost še dva državna javna zavoda, in sicer Moderno galerijo MSUM ter Muzej za arhitekturo in oblikovanje. Zaradi kontinuitete predstavljanja letnih podatkov in primerljivosti zbirnikov, bodo podatki o izvajanju nalog javne muzejske službe v letu 2022 za navedena dva muzeja zato izjemoma predstavljeni parcialno.

# Financiranje nalog javne službe


V skladu s pravnimi podlagami, ki so že navedene v Poročilih o izvajanju nalog javne službe državnih muzejev iz preteklih let, je bil z neposrednim pozivom, poslanim javnim zavodom, izveden postopek financiranja izvajanja nalog javne službe državnih muzejev iz sredstev državnega proračuna za leto 2022. Ministrstvo je iz muzejev po realizaciji financiranega programa dela prejelo poročila o doseženih ciljih in rezultatih ter skladno s Zakonom o računovodstvu tudi letna poročila, ki so jih pripravili direktorji javnih zavodov. Poročanje o realizaciji vsebin in podatki navedeni v nadaljevanju Poročila o izvajanju javne službe državnih muzejev za leto 2022 so tako kot doslej, povzeti iz Letnih poročil državnih muzejev, ki so jih pripravili direktorji muzejev, pregledali in potrdili pa sveti javnih zavodov. Soglasja k Letnim poročilo je izdalo ministrstvo.

V letu 2022 so potekli mandati dosedanjim svetom zavodom, zato so bili izvedeni postopki za imenovanje novih svetov. Novo imenovani predstavniki ustanovitelja so bili imenovani s sklepi Vlade RS. Sveti zavodov so pričeli nov štiriletni mandat in izvajanje nalog v skladu s določili iz ustanovitvenih aktov javnih zavodov v: Narodnem muzeju Slovenije, Prirodoslovnem muzeju Slovenije, Slovenskem etnografskem muzeju, Tehniškem muzeju Slovenije, Narodni galeriji in Muzeju krščanstva na Slovenskem.

Za realizacijo izvajanja nalog državne javne službe, določene v Zakonu o varstvu kulturne dediščine (ZVKD-1), je bilo za navedenih osem državnih muzejev izplačanih iz sredstev državnega proračuna ministrstva za leto 2022 skupno 15.487.585 evrov, od tega: 7.560.568 evrov za stroške dela , 4.017.052 evrov za materialne stroške, 1.899.798 evrov za investicijsko vzdrževanje in nakup opreme, 136.745 evrov za odkupe predmetov premične kulturne dediščine ter 1.507.240 evrov za investicije, ki so v pristojnoti Službe za investicijein ravnanje s stvarnim premoženjem MK (Narodni muzej Slovenije 194.069 evrov, Tehniški muzej Slovenije 107.892 evrov in Muzej slovenske osamosvojtive 1.205.279 evrov. Iz priloženega Grafa 1 je razvidno, da se proračunska sredstva za izvajanje nalog javne službe iz leta v leto povišujejo. Povečanje se nanaša predvsem na višja proračunska sredstva, ki so potrebna za kritje stroškov dela zaposlenih v muzejih.

Sredstva iz proračuna so bila dodeljena državnim muzejem iz redne postavke ministrstva za namen financiranja nalog javne službe. Dodatno so bila dodeljena tudi proračunska sredstva, ki izhajajo iz obveznosti Zakona o zagotavljanju sredstev za določene nujne programe Republike Slovenije v kulturi (Uradni list RS, št. 73/19; v nadaljevanju: ZZSDNPK). Sredstva iz ZZZSDNPK so bila dodeljena za kritje stroškov sanacije najbolj ogroženih in najpomembnejših kulturnih spomenikov, realizacijo odkupov predmetov kulturne dediščine in digitalizacijo kulturne dediščine ter zagotavljanje pogojev za trajno hrambo digitalnih vsebin. Za izvajanje programa Koordinatorja varstva nesnovne kulturne dediščine v Slovenskem etnografskem muzeju in Službe za premično dediščino in muzeje v Narodnem muzeju Slovenije so bila dodeljena in porabljena sredstva iz proračunske postavke Izvajanje zakona o varstvu kulturne dediščine, v skupni višini 40.900 evrov. Za izvedbo dodatnih projektov so bila dodeljena dodatna namenska sredstva za Programe in projekte v skupni višini 102.482 evrov, in sicer za: Muzej novejše zgodovine Slovenije *– projekt izboljšanja dostopnosti do muzejskih zbirk v odprtih depojih državnih muzejev v Pivki*, Slovenski etnografski muzej - Koordinator varstva nesnovne kulturne dediščine, *programski materialni stroški Zbirke pustnih mask vrbiške šjeme*, Slovenski etnografski muzej - *Projekt priprave in realizacije selitve predmetov premične kulturne dediščine v nove depojske prostore*, Prirodoslovni muzej Slovenije, *programske materialne stroške za kritje stroškov terenskega dela iskanja »Meteorita Novo mesto, masa 467 gramov«* in Tehniški muzej Slovenije, programske materialne stroške financiranja tiska *publikacije z naslovom »Človek in hrana v začaranem krogu«*. Dodatna sredstva so bila dodeljena Slovenskemu etnografskemu muzeju za projekt iz naslova UNESCO – znak EU dediščine v višini 2.500 evrov. Izplačila sredstev za investicijsko vzdrževanje in nakup opreme, digitalizacijo in dodatne projekte so bila izvedena na podlagi predloženih zahtevkov z obračunsko dokumentacijo, ki so jo poslali javni zavodi Ministrstvu za kulturo. Na ta način se zagotavlja večja preglednost nad namensko porabo sredstev državnega proračuna.

Graf 1: Izplačana skupna višina sredstev iz državnega proračuna državnim muzejem za izvajanje nalog javne službe (stroški za plače, materialni stroški, investicijsko vzdrževanje in nakup opreme, odkupi predmetov premične kulturne dediščine) od leta 2016 do 2022 (v evrih)



(Vir: Podatki Sektorja za proračun in finance Ministrstva za kulturo RS)

# Evidentiranje in inventariziranje

Iz letnih poročil državnih muzejev je razvidno, da so v letu 2022 strokovni delavci v muzejih nadaljevali z urejanjem in digitalizacijo gradiva, skladno s prioriteto v besedilu neposrednega poziva za financiranje programa dela. Skupno je v državnih muzejih, obravnavanih v tem poročilu, vpisanih v inventarne knjige 1.286.737 predmetov premične kulturne dediščine. K temu številu je potrebno prišteti še 2.105.199 fotografij, ki se vpisane v inventarno knjigo Muzeja novejše zgodovine Slovenije in 116.290 fotografij, ki so vpisane v inventarno knjigo Slovenskega etnografskega muzeja. Iz prejetih podatkov se ugotavlja, da se je za 4,4 odstotka povečalo število objavljenih inventariziranih predmetov na spletnih straneh muzejev (58.523 v letu 2021 in 61.221 predmetov v letu 2022). To pomeni večjo dostopnost do informacij o predmetih in zbirkah premične kulturne dediščine zainteresirani javnosti. Iz priložene Tabele 1 so razvidni podatki, ki so jih v letnih poročilih poslali ministrstvu direktorji javnih zavodov. V pojasnilih o realizaciji inventarizacije, ki so povzeta iz besedil letnih poročil muzejev, je navedeno sledeče;

V Narodnem muzeju Slovenije so v letu 2022 namenili posebno skrb inventariziranju do sedaj še ne inventariziranih predmetov in vrednotenju predmetov. V Prirodoslovnem muzeju Slovenije je bil pri delu z zbirkami poudarek na: urejanju obstoječega gradiva, pridobivanju novega in obdelavi ter pripravi gradiva za strokovno monografijo *Presenetljivo življenje.* Veliko strokovnega dela so vložili v pripravo na veliko naravoslovno razstavo *V vrtincu sprememb*. V poročilu navajajo, da je realizacija inventarizacije, skupaj z urejeno digitalno dokumentacijo zelo dobra v vseh kustodiatih. K uspešni realizaciji tega dela programa je pripomoglo, da so v Kustodiatu za nevretenčarje v *Osrednjo zbirko hroščev Slovenije* vnesli kar 6.008 novih inventarnih enot. Tudi v drugih kustodiatih je bila realizacija nad načrtovanjem. V Kustodiatu za vretenčarje so v letu 2022 urejali dokumentacijo za zbirke sesalcev, ptic, plazilcev, rib in dvoživk. Zaposleni v Kustodiatu za botaniko so med letom nabirali rastline za herbarij in zanj urejali vso potrebno dokumentacijo. Kustosi so nadaljevali predvsem z inventarizacijo obstoječega gradiva, inventarizirali so 424 primerkov študijskega in zgodovinskega gradiva. Podjetje za informacijske storitve Semantika je pod strokovnim vodstvom kustosa muzeja nadaljevalo razvoj naravoslovnega modula v muzejski dokumentacijski platformi Galis. V Prirodoslovnem muzeju Slovenije poudarjajo njihov prispevek na področju obročkanja ptic, saj so v letu 2022 evidentirali preko 80.000 ptic. Zaposleni v Kustodiatu za geologijo so poleg novih pridobitev, odkupa meteorita in zbirke kalcitov iz Velike Pirešice, namenili večino časa urejanju paleontološke zbirke Simona Robiča. V letu 2022 so prejeli tudi precej donacij, kjer izstopajo tri zbirke metuljev: *Kleinova* zbirka s 3200 primerki metuljev, *Polšetova* zbirka z 9.200 metulji in *Premrlova* zbirka s 300 metulji.

V Slovenskem etnografskem muzeju so v Oddelku za dokumentacijo nadaljevali z začrtano digitalizacijo fotografskega gradiva. Pri urejanju (digitalizaciji) fototeke so v dokumentacijsko platformo Galis vnesli 2.002 zapisa, 2.896 digitalnih terenskih fotografij in na novo digitalno fotografirali 1.469 inventariziranih predmetov. V letu 2022 so v celoti inventarizirali *Plečnikovo zbirko*. Inventarizacije zbirke *Holinsky* niso realizirali zaradi odločitve o celostnem pristopu (čiščenje, konserviranje fotografskega materiala ter ustrezen način dokumentiranja). Prednostno so obravnavali zbirko stenskih šablon, ki so jo pridobili tekom leta.

V Fototeki Muzeja novejše zgodovine Slovenije so v letu 2022 prešli na dva sistema inventarizacije fotografskega gradiva. Prvi je takšen kot doslej - inventarizacija fotografskih posnetkov (v letu 2022 so načrtovali inventariziranje v obsegu 11.588 posnetkov, realizirali so 40.930), drugi del sistema pa je obsegal inventarizacijo celotnih fotografskih filmov (v letu 2022 so načrtovali obseg 1.000 fotografskih filmov; okoli 14.412 posnetkov). Realizacija je bila ob koncu leta močno presežena (2.298 filmov, 41.374 posnetkov) predvsem zaradi dodatne delovne pomoči pripravnice. Pripravnica je skrbnici fotografskega fonda pomagala fizično urejati fotografske negative, pri čemer je bil proces dokumentacije in inventarizacije, ki ga je izvajala skrbnica fonda, bistveno hitrejši. Načrtovan in realiziran je bil zaključek proučevanja na fotografskem fondu *Aleša Kunaverja* ter intenzivno delo na inventarizaciji in urejanju fotografskega fonda *Edija Šelhausa*, zaradi načrtovanega odhoda zaposlene pristojne kustodinje v pokoj. Realizacija fonda *Edi Šelhaus* je bila močno presežena in tudi v večini zaključena (36.297 posnetkov). Strokovni delavci Muzeja novejše zgodovine Slovenije so nadaljevali vpise in dokumentiranje zbirk v dokumentacijsko platformo Galis z delnimi revizijami inventariziranih predmetov in seznamov zbirk. V letu 2022 so prioritetno nadaljevali s pregledovanjem in urejanjem predmetov v prehodnem delu depoja v Pivki, prav tako so v letu 2022 začeli sistematično pregledovati in urejati likovne zbirke. Inventarizacijo, digitalizacijo, urejanje dokumentacije ter vpise v Galis, so nadaljevali v Likovni zbirki, Zbirki razglednic, Tekstilni zbirki, Zbirki medalj in odlikovanj, Zbirki bivalne kulture, Zbirki logotipov, napisnih in reklamnih tabel, Zbirki orodij, strojev, aparatov in prevoznih sredstev, Zbirki plakatov, letakov, lepakov in transparentov, Zbirki uniform, Zbirki orožja, Zbirki vojaške opreme, Zbirki osebnih predmetov in dokumentov in Zbirki predmetov iz taborišč in zaporov. Posebno pozornost so namenili dokumentiranju in urejanju novo pridobljenega gradiva. Gradivo zbirk Protokolarnih daril predsednikov dr. Janeza Drnovška in dr. Danila Turka so januarja 2022 formalno prevzeli od Vojaškega muzeja SV in Urada PRS. Gradivo so pregledali, razvrstili v zbirki in shranili v odprtem depoju Muzeja novejše zgodovine Slovenije v Pivki, izbor pa je od februarja 2022 tudi na ogled javnosti.

V Tehniškem muzeju Slovenije so si letu 2022 zadali cilj, v skladu s strateškim načrtom in akcijskim načrtom dokumentacije in digitalizacije, pospešeno nadaljevati z digitalizacijo in revizijo/inventuro fundusa predmetov. Realizirali so zastavljene cilje in uredili zbirke in dele zbirk, ki so uvrščene v redno delo kustodiatov, Največ strokovnega dela je potekalo na zbirkah pošte in telekomunikacije, Slovenske geodetske zbirke in elektrotehnike – zbirke Iskra, zbirke kmetijstva ter ostalih zbirk gospodinjske tehnike, gozdarstva in lesarstva, lova, tekstilstva in prometa. Nadaljevali so z urejanjem zbirk, ki niso uvrščene v delo obstoječih kustosov (preostali del medicine, pisarniška in fotografska tehnika). Večina inventariziranega gradiva je pripravljena za načrtovane dopolnitve obstoječih in bodočih občasnih ter stalnih razstav.

V Muzeju krščanstva na Slovenskem so v dokumentacijsko platformo Galis vpisali 1.164 predmetov (296 v inventarno knjigo, 67 v akcesijsko knjigo in 801 v evidenčno knjigo). Vse gradivo so sproti digitalizirali. Opravili so načrtovano fotografiranje predmetov iz obstoječih zbirk in novih pridobitev ter dopolnitve opisov. V fototeko so pridobili novih 179 predmetov. Nadaljevali so z urejanjem in shranjevanjem zbirke barvnih fotografij iz arhiva muzeja in starih razglednic z motivi cerkva, romarskih poti, zgodovinskih osebnosti ter jih namestili v namenske arhivske škatle.

V poročilu Narodne galerije so zapisali, da so v elektronsko knjigo Galis, v poglavje Evidentiranje za leto 2022, vpisali 849 predmetov. V akcesijsko knjigo so vnesli osem zapisov in v inventarno knjigo 25 zapisov (nove pridobitve). Poleg tega so na novo vpisovali tudi predmete. Vseh skupaj na novo vpisanih je 908 evidentiranih predmetov, v inventarni knjigi 948, v akcesijski knjigi osem, vhodi 188 (1.111 izposojenih predmetov), izhodih 31 (124 posojenih predmetov).

V Muzeju slovenske osamosvojitve so v letno poročilo zapisali, da so vzpostavili pogoje za digitalizacijo predmetov in inventarizirali vse pridobljene predmete (121 predmetov).

Strokovno delo v muzejih je potekalo v skladu z načrtovanjem, kadrovskimi in tehničnimi možnostmi. V državnih muzejih ostaja za povečanje intenzitete dela, za urejanje dokumentacije nerešen kadrovski problem – pomanjkanje dokumentalistov.

Tabela 1: Število vseh predmetov, ki jih muzeji hranijo in so bili vpisani v inventarno knjigo do 31. 12. 2022, število predmetov premične kulturne dediščine, vpisanih v inventarno knjigo v letu 2022 in skupno število predstavljanih inventarizirani predmetov na spletni strani muzeja do 31. 12. 2022.


|  |  |  |  |  |  |  |
| --- | --- | --- | --- | --- | --- | --- |
| Javni zavod | Število vseh predmetov vpisanih v inventarno knjigo muzeja do 31. 12. 2022 | Število predmetov premične kulturne dediščine vpisanih v inventarno knjigo muzeja z urejeno digitalizirano dokumentacijo do 31. 12. 2022 | Število predmetov premične kulturne dediščine vpisanih v inventarno knjigo | | Skupno število objavljenih inventariziranih predmetov na spletni strani muzeja | |
| v letu 2021 | V letu 2022 | 31. 12. 2022 | v letu 2022 |
| Narodni muzej Slovenije | 291.854 | 237.844 | 3.931 | 3.646 | 1.785 | 115 |
| Prirodoslovni muzej Slovenije | 872.665 | 81.264 | 2.060 | 8.926 | 49.605 | 1.699 |
| Slovenski etnografski muzej | 30.429 | 30.329 | 3.761 | 661 | 5.498 | 325 |
| Muzej novejše zgodovine Slovenije[[1]](#footnote-1) | 49.249 | 49.249 | 350 | 410 | - | 142 |
| Tehniški muzej Slovenije | 8.884 | 5.491 | 566 | 684 | 1.642 | 180 |
| Muzej krščanstva na Slovenskem | 12.423 | 12.321 | 300 | 296 | 312 | 10 |
| Narodna galerija | 21.233 | 16.116 | 565 | 1.277 | 2.379 | 110 |
| Muzej slovenske osamosvojitve | - | - | 0 | 121 | 0 | 7 |
| Skupaj 2022 | 1.286.737 | 432.614 | 11.533 | 16.021 | 61.221 | 2.588 |

(Vir: Letna poročila državnih muzejev za leto 2022)

# Digitalizacija

Tudi v letu 2022 so bila s sklepom ministra državnim muzejem (Narodni muzej Slovenije, Prirodoslovni muzej Slovenije, Slovenski etnografski muzeju, Muzej novejše zgodovine Slovenije, Tehniški muzej Slovenije, Narodna galerija, Muzej krščanstva na Slovenskem in Muzej slovenske osamosvojitve) dodeljena dodatna proračunska sredstva za programske materialni stroške, namenjene projektom digitalizacije muzejskega gradiva v skupni višini 176.000 evrov. Podlaga za dodelitev sredstev izhaja iz 10. člena Zakona o zagotavljanju sredstev za določene nujne programe Republike Slovenije v kulturi ter letnim finančnim načrtom ministra, pristojnega za kulturo. Odobrena so bila sredstva s proračunske postavke 200719 - DNPK – ohranjanje in digitalizacija kulturnih vsebin za leto 2022 v skupni višini 56.000 evrov in s proračunske postavke 131141 – Digitalizacija za leto 2022 na področju kulture, v skupi višini 120.000 evrov. Sredstva iz proračunske postavke 200719 - DNPK – ohranjanje in digitalizacija kulturnih vsebin so bila namenjena doseganju cilja visoke stopnje kakovostne in sistematične digitalizacije podatkov (dokumentacije, predmetov, vsebin) na področju premične kulturne dediščine, ki jo hranijo državni muzeji.

Graf 2: Odobrena višina sredstev državnega proračuna za namen digitalizacije v državnih muzejih (N=8 muzejev) v obdobju od 2010 do 2022 (v evrih).



(Vir: Izdane odločbe o financiranju državnim muzejem v obdobju od 2010 do 2022)

Nadalje je ministrstvo zagotovilo finančna sredstva za učinkovitejši proces digitalizacije in s tem večjo zaščito podatkov s stališča razpoložljivosti, zaupnosti in neokrnjenosti ter izvajanja varnostnega kopiranja in hranjenja varnostnih kopij podatkov. Poleg stroškov zunanjih storitev so bili iz proračunskih sredstev, v okviru I. programskega sklopa, kriti tudi stroški nakupa nujnega posebnega materiala (npr. zunanji diski, drobni material). Sredstva Iz proračunske postavke 131141 – Digitalizacija na področju kulture, so bila namenjena rednemu in sistematičnemu dopolnjevanju digitalnih zbirk predmetov s fotografijami in opisi predmetov, ki jih predstavljajo državni muzeji na uradnih spletnih straneh in razstavah. Nadalje so bila namenjena in porabljena za realizacijo enega od naslednjih projektov: izdelavi virtualnega sprehoda po muzejski razstavi ali predstavitvi predmetov v obliki dokumentarnega kratkega filma ali pripravi e-delavnice za ciljne skupine (otroci, mladi, odrasli, družine) ali projekta medsektorskega sodelovanja v virtualnem okolju. Cilj izvedenih projektov je bil povečanje prisotnosti premične in nesnovne kulturne dediščine v digitalnem okolju in s tem omogočanje dostopnosti čim širši publiki ter promociji javnega zavoda na področju varstva premične kulturne dediščine.

Tudi v letu 2022 so državni muzeji na svojih spletnih straneh javnosti predstavljali številne zanimive informacije o predmetih in zbirkah dediščine, ki jo razstavljajo ali hranijo v svojih depojih. Iz podatkov v priloženi Tabeli 2 je razvidno evidentirano število uporabnikov digitalnih vsebin na spletnih straneh državnih muzejev.

Tabela 2: Število uporabnikov digitalnih vsebin na spletni strani muzeja od leta 2015 do 2022

|  |  |  |  |  |  |  |  |
| --- | --- | --- | --- | --- | --- | --- | --- |
| Javni zavod | Število uporabnikov digitalnih vsebin na spletni strani muzeja | | | | | | |
| 2016 | 2017 | 2018 | 2019 | 2020 | 2021 | 2022 |
| Narodni muzej Slovenije | 69.217 | 215.655 | 82.445 | 69.899 | 78.333 | 92.080 | 110.729 |
| Prirodoslovni muzej Slovenije | 58.290 | 60.000 | 60.000 | 50.057 | 59.948 | 78.525 | 10.553 |
| Slovenski etnografski muzej | 443.045 | 442.914 | 442.001 | 518.071 | 755.686 | 688.674 | 407.251 |
| Muzej novejše zgodovine Slovenije | 169.306 | 132.251 | 582.516 | 633.647 | 33.948 | 43.256 | 38.491 |
| Tehniški muzej Slovenije | 73.264 | 117.070 | 103.623 | 35.368 | 66.583 | 72.147 | 158.506 |
| Muzej krščanstva na Slovenskem | 4.401 | 4.473 | 2.602 | 1.060 | 1.328 | 2.051 | - |
| Narodna galerija | 3.128.582 | 416.729 | 92.637 | 95.223 | 97.855 | 98.736 | 72.797 |
| Muzej slovenske osamosvojitve | - | - | - | - | - | 0 | - |
| Skupaj | **3.946.105** | **1.389.092** | **1.365.824** | **1.403.325** | **1.093.681** | **1.075.469** | **798.327** |

(Vir: Letna poročila državnih muzejev za leto 2016, 2017, 2018, 2019, 2020, 2021 in 2022)

V poročilu o izvajanju nalog javne službe v državnih muzejih v letu 2021 (Tabela Spletne predstavitve vsebin, zbirk in predmetov premične kulturne dediščine državnih javnih zavodov, ki so bile dostopne javnosti v letu 2021) so bili navedeni podatki o vseh dostopnih vsebinah in naslovih spletnih strani. Vse navedene vsebine so bile dostopne uporabnikom tudi v letu 2022, zato se teh podatkov v poročilu ponovno ne navaja. Iz podatkov v letnih poročilih za leto 2022 je razvidno, da se je število pripravljenih novih spletnih predstavitev, v primerjavi s preteklimi leti, zmanjšalo.

V priloženi Tabeli 3 so navedene le tiste vsebine, ki so jih v muzejih na novo pripravili v letu 2022. Podatki iz priložene Tabele 2 kažejo na zmanjšano število uporabnikov digitalnih vsebin na uradnih spletnih straneh muzejev. Domneva se, da so razlogi za to različni. Eden med njih je verjetno tudi neenoten način evidentiranja obiskov uporabnikov spletnih strani, nadalje pa tudi vedno večja prisotnost muzejskih vsebin na družbenih omrežjih (Facebook, Instagram). Dejstvo je, da so se po ukinitvi ukrepov za zajezitev epidemije covida-19 obiskovalci ponovno vrnili v prostore muzejev, kjer jim nudijo večplastno izkušnjo: neposreden stik s predmeti, aktivno sodelovanje pri spremljevalnih programih, druženje, vzpodbudno, prijetno in umirjeno okolje. To kažejo v nadaljevanju tega poročila tudi podatki o evidentiranem obisku in številu prodanih vstopnic za ogled muzejev.

Tabela 3: Nove spletne predstavitve vsebin, zbirk in predmetov premične kulturne dediščine državnih javnih zavodov v letu 2022

|  |  |  |  |
| --- | --- | --- | --- |
| Javni zavod | Naslov vsebine | Leto prve predstavitve | Spletna stran |
| Slovenski etnografski muzej | Igrače med spominom in navdihom *(e-razstava)* | 2022 | <https://www.etno-muzej.si/sl/razstave/igrace-med-spominom-in-navdihom-0> |
| Zlata doba Plečnikove arhitekture *(virtualni sprehod)* | 2022 | <https://www.etno-muzej.si/sl/razstave/zlata-doba-plecnikove-arhitekture-1> |
| Plečnikova Lectarija *(virtualni sprehod)* | 2022 | <https://www.etno-muzej.si/sl/razstave/plecnikova-lectarija-0> |
| Jaz, mi in drugi: podobe mojega sveta *(virtualni sprehod)* | 2022 | <https://www.etno-muzej.si/sl/razstave/jaz-mi-in-drugi-podobe-mojega-sveta> |
| Narodna galerija | Naprej v preteklost  Spletna akcija slovenskih muzejev in galerij | 2022 | https://www.ng-slo.si/si/razstave-in-projekti/razstava/naprej-v-preteklost?id=5336 |

(Vir: Letna poročila državnih muzejev za leto 2022)

# Odkupi predmetov premične kulturne dediščine

V skladu s poslanstvom državnih muzejev in njihovimi zbirkami ter politiko dopolnjevanja in izpopolnjevanja nekaterih vrzeli v obstoječih zbirkah, so se državnim muzejem za namen odkupov predmetov premične kulturne dediščine odobrila namenska sredstva državnega proračuna. Za leto 2022 je bilo iz sredstev proračuna državnim muzejem odobreno skupno 146.745 evrov.

Narodnemu muzeju je bilo odobreno skupno 13.590 evrov, in sicer za: odkup likovnega dela na papirju, grafični list *Tržačan in Istranka* (leto nastanka ok. 1797, kolorirana jedkanica, 22, 5 x 16 cm), *Grafične upodobitve slovenskih krajev - vedute* (grad Cmurek …), 3 listov grafik in en akvarel (čas nastanka ok. 1810), kolorirane jedkanice (28,5 x 41,5 cm) in *Vedute Zidani most*, *Paviljon* (1826, akvarel. 30 x 22 cm), umetniške risbe /likovno delo na papirju: *Fran Tratnik, Slepka* (1. polovica 20. stoletja, oglje na papirju, 80 x 55,5 cm), *Fran Tratnik, Kovač*,1908 (svinčnik na papirju, 82x57 cm), *Edo Murtič, Pilot Josip Križaj* (1944, tuš na papirju, 23,5 x 26 cm).

Prirodoslovnemu muzeju Slovenije je bilo odobreno skupno 11.835 evrov za odkup predmeta premične kulturne dediščine, *Meteorit Novo mesto* (masa 203 gr.) in *Zbirke 14 preparatov sladkovodnih rib*, (2000-2018, dermoplastika) ter *Zbirke 17 primerkov kristalov kalcita iz Velike Pirešice* (2020-2021).

Slovenskemu etnografskemu muzeju je bilo odobreno skupno za odkup 2.270 evrov, in sicer za odkup *Skrinje* (19. stoletje, poslikava) in *Panjske končnice ter poslikane skrinje* (19. stoletje, oljna poslikava).

Tehniškemu muzeju Slovenije je bilo odobreno 9.000 evrov za odkup *Zbirke Miroslava. Oražma, poštne znamke po 1945 za Slovensko Primorje in Istro* (70 skic, 30 osnutkov, 10 dokumentov), svinčnik in tuš na papir.

Muzeju krščanstva na Slovenskem je bilo odobreno skupno 40.850 evrov za likovno delo Riharda Jakopiča: *Madona* (1920/30, 91 x 81 cm, olje na platno, sign. l. sp.), v originalnem masivnem okvirju Antona Kosa in likovno delo Rika Debenjaka: *Svetogorska procesija* (1944, 51 x 41 cm, grafika/jedkanica, odtis 9/20).

Narodni galeriji je bilo odobreno skupno 69.200 evrov za naslednja likovna dela: Carl Borromaus Ruthart: *Napad lovskih psov na medvede* (60 leta 17. stoletja, olje/platno, 57,2 x 77,6 cm (brez okvirja), 70,1 x 90,3 x 8 cm (z okvirjem)), Stanislav Sucharda: *Portret Vere Koterove* (1903/1904, plastika, bron, 24 x 26 x 13 cm), Lojze Dolinar: *Sfinga* (1912, plastika, bron 19,5 x 28 x 12 cm), Matevž Langus: *Portret družine Wutscher (Bučar)* (1827, slika, olje/platno, 114 x 144 cm), Elda Piščanec: *Tihožitje s konjsko lobanjo* (1928, olje/platno, 70,5 x 101,5 cm), Hinko Smrekar: Cikel 5 risb za dr. Franca Drganca (1916, tuš, akvarel, papir) in Gvidon Birolla, *Minljivost (*pred 1910, barvni svinčnik/papir, 35,7 x 33,1 cm), ter Hinko Smrekar, *Portret matere in Avtoportret* (po 1927, o/pl., 38 x 26 cm) in Ferdo Vesel, *portreta Ane in Rudolfa Repic* (1914, o/pl., 55 x 43 cm).

Poleg odkupov, ki jih financira in sofinancira ministrstvo, muzeji dopolnjujejo svoje zbirke tudi z odkupi predmetov premične kulturne dediščine iz drugih virov (t. i. lastna sredstva) in donacijami.

# Konserviranje in restavriranje

Poleg evidentiranja, zbiranja, urejanja dokumentacije o predmetih, hranjenja, varovanja, strokovne obdelave in predstavljanja predmetov javnosti, sodi v okvir temeljnega poslanstva muzejev tudi skrb za fizično ohranjanje predmetov in zbirk. V Tabeli 4 je navedeno število redno zaposlenih konservatorjem-restavratorjev, ki opravljajo potrebne posege na predmetih kulturne dediščine. Za potrebe predstavljanja, zlasti občutljivega gradiva, izdelujejo tudi kopije muzejskih predmetov. Pomembna naloga v okviru konservatorsko-restavratorskih postopkov je tudi izvajanje analiz na predmetih.

Podatki v priloženi tabeli kažejo na bistveno povečano intenziteto izvajanja nalog javne službe na področju ohranjanja predmetov iz muzejskega fonda.

Tabela 4: Število zaposlenih konservatorjev-restavratorjev v državnih muzejih (financer MK) in število konserviranih in restavriranih muzejskih predmetov v letu 2021 in 2022

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Javni zavod | Število zaposlenih konservatorjev-restavratorjev | | Število predmetov | | | | | |
| Konservirani muzejski predmeti - lastna zbirka | | Restavrirani predmeti - lastna zbirka | | Izdelane kopije muzejskih predmetov | Opravljene analize na predmetih |
|  | 2021 | 2022 | 2021 | 2022 | 2021 | 2022 | 2022 | 2022 |
| Narodni muzej Slovenije | 10 | 10 | 976 | 948 | 624 | 829 | 163 | 341 |
| Prirodoslovni muzej Slovenije | 4 | 4 | 961 | 1.579 | 1.087 | 1.579 | 1 |  |
| Slovenski etnografski muzej | 4 | 4 | 456 | 1.050 | 132 | 210 | - | 12 |
| Muzej novejše zgodovine Slovenije[[2]](#footnote-2) | 3 | 3 | 185 | 805 | 1 | 5 | - |  |
| Tehniški muzej Slovenije | 7 | 7 | 933 | 1.063 | 43 | 125 | 0 |  |
| Muzej krščanstva na Slovenskem | 1 | 1 | 36 | 45 | 1 | 12 | 2 |  |
| Narodna galerija | 4 | 5 | 463 | 483 | 94 | 153 | - |  |
| Muzej slovenske osamosvojitve | 0 | 0 | 0 | 0 | 0 | 0 | - |  |
| Skupaj | 33 | 34 | 4.010 | 5.973 | 1.982 | 2.913 | 166 | 353 |

(Vir: Letna poročila državnih muzejev za leto 2021 in 2022)

V Narodnem muzeju Slovenije so v letno poročilo zapisali, da so vsa konservatorko-restavratorska dela potekala v skladu z letnim načrtom. Izpostavili so pomen naravoslovnih preiskav (načrtovano 290 preiskav in izvedeno 341 preiskav), ki so pomemben del konservatorsko-restavratorskih postopkov. V Narodnem muzeju Slovenije naravoslovne preiskave izvajajo tudi za druge muzeje in galerije.

V Prirodoslovnem muzeju Slovenije so zapisali, da je gradivo v študijskih zbirkah nevretenčarjev preparirano tako, da omogoča nadaljnje strokovno obdelavo, hkrati pa zavzame čim manj prostora in ga je možno shraniti v standardni embalaži. Dodali so še, da takšno gradivo praviloma ni uporabno za muzejsko stalno postavitev ali občasno razstavo.

V Slovenskem etnografskem muzeju je konserviranje in restavriranje muzejskih predmetov potekalo po predvidenem načrtu glede na redni plan dela in izvedene razstave (Sveti konji - nebesni jezdeci, Plečnikova Lectarija, Krbavčičeva delavnica). Preventivnih konservatorskih postopkov na predmetih je bilo v letu 2022 opravljenih veliko več kot v preteklih letih zaradi večjega števila predmetov, ki so jih selili iz depojev v Zalogu, v nove depojske prostore BPT v Tržiču. Ob selitvi sta na predmetih potekala procesa preventive (embaliranje in priprava za transport, priprava prostora, umeščanje v prostor...) in potrebno konserviranje (dezinsekcija, čiščenje …). Naravoslovnih preiskav je bilo izvedenih 12, izsledki pa so bili predstavljeni tudi na *Taking Care* srečanju, ki je potekalo v Slovenskem etnografskem muzeju in na Biotehniški fakulteti, Oddelek za lesarstvo (Univerze v Ljubljani), na temo restavriranja zunaj evropskih predmetov.

V Muzeju novejše zgodovine Slovenije so v letu 2022 nadaljevali s konservatorsko-restavratorskim delom na fondu fotografskih negativov Viktorja Debelaka, fondu Marjana Cigliča, zbirkah Foto Slovenija in fondu steklenih plošč Petra Lampiča. V restavratorski in konservatorski delavnici matične ustanove in Državnih depojih v Pivki so nadaljevali z restavriranjem in konserviranjem muzejskega gradiva, z naslednjimi prioritetami: ogroženo gradivo, gradivo za razstave in gradivo v depojih v Pivki. Pri večjem delu gradiva, ki povečuje skupno številko obdelanih predmetov sta bila opravljena čiščenje in osnovna preventivna zaščita gradiva. Pri konserviranju in restavriranju je bila posebna pozornost namenjena gradivu, ki je bilo vključeno v stalno in občasne razstave. Pri likovni zbirki je bila največja pozornost posvečena pripravi na občasno razstavo »Kruha in iger, Slikarstvo Toneta Kralja 1941-1945«. V sklopu tega dela so preventivno konservirali več del, na nekaterih delih pa opravili konservatorsko-restavratorske postopke. Slednji še potekajo. Sklenili so tudi sodelovanje z Akademijo za likovno umetnost in oblikovanje Univerze v Ljubljani, pri izvajanju programa Konserviranje in restavriranje likovnih del, kjer so določene predmete iz likovne zbirke vključili v magistrski program študija.

V Tehniškem muzeju Slovenije so zaradi velikosti predmetov in zunanje pomoči (javni delavci in zunanja restavratorka) restavrirali bistveno več predmetov kot so načrtovali. Prav tako so konservirali več predmetov, za kar je razlog uspešno zaplinjevanje predmetov za potrebe selitve iz grajske podstrehe v dislocirane depoje in pomoč zunanjih sodelavcev.

V Muzeju krščanstva na Slovenskem so v okviru nalog konserviranja prioritetno očistili 73 steklenih in keramičnih predmetov iz Kozlevčarjeve kulturno zgodovinske zbirke za namen digitalizacije in objave na spletu. Konservirali so tudi likovna dela na lepenki in na platnu iz Humekove zbirke in hrbtno stran kanonske table. Za zunanjega naročnika je bil restavriran en predmet, očiščenih je bilo 15 tekstilij. Dva občutljiva razstavna predmeta so nadomestili s kopijami.

V Narodni galeriji je bilo letu 2022 je bilo v postopku konserviranja več del kot je bilo planirano, predvsem za razstavo Mateja Sternena (risbe, slike). Zaradi zelo obsežnega dela pri projektu Sternen (konserviranje, risbe), načrtovanih 1.000 steklenih negativov iz fototeke Narodne galerije, ni bilo realiziranih v celoti, zato so projekt prestavili v leto 2023. Restavriranih je bilo več okrasnih okvirjev. Obseg dela je bil presežen tudi pri restavriranju plastik (Štrekelj, Nove pridobitve). Število restavriranih slik je bilo izvedenih po planu. V letu 2022 je bil poudarek tudi na preventivni konservaciji, predvsem ureditvi lesnega depoja.

V Muzeju slovenske osamosvojitve nalog javne službe s področja konserviranja in restavriranja niso opravljali.

# Skrb za predmete v depojih

V izvajanje javne muzejske službe sodijo tudi aktivnosti urejanja depojskih prostorov in stalna skrb za predmete in zbirke v teh prostorih. V letnem poročilu 2022 so iz muzejev poročali o opravljenih nalogah za varno in učinkovito hranjenje muzejskih predmetov. Ob tem so direktorji tudi opozorili na probleme s katerimi se pogosto srečujejo.

V Narodnem muzeju Slovenije imajo težave z zamakanjem v depojske prostore (kletne in podstrešne) v stavbo na ploščadi Metelkova. Zato so veliko časa, dela in finančnih sredstev namenili umikanju in zaščiti gradiva. Posebej izpostavljen je depo za kovine. Zaradi sanacije napak, ki so nastale pri gradnji je bilo potrebno sanirati oba razstavna prostora v mansardi stavbe na Metelkovi. Pred posegom so morali preseliti fond pohištva, ki je zaradi pomankanja depojskih prostorov deponirano v omenjenih dveh, sicer po namenu razstavnih dvoranah. V letu 2022 so sodelavci Oddelka za zgodovino in uporabno umetnost opravili pregled stanja zbirke pečatnikov. Del predmetov so shranili v nove, primernejše vrečice in jih opremili z inventarno številko. Za potrebe prenove stalne razstave z naslovom »Kovina« v Narodnem muzeju Slovenije, na Metelkovi, so opravili izbor primerkov, ki bodo v letu 2023 konservirani in nato razstavljeni. S tem bodo pečatniki prvič v večjem številu predstavljeni javnosti na stalni razstavi. Zaposleni v Arheološkem oddelku so izvajali redne preglede in revizije gradiva (v letu 2022 je bila opravljena revizija za 7.392 predmetov) in ob tem dokumentirali postopke ob različnih aktivnostih premikanja predmetov (izdajanje gradiva za konservacijo, fotografiranje, risanje, razstave). Pripravljali in izdajali so gradivo za strokovno obravnavo; pripravljali podatke in gradivo za inventarizacijo; umeščali novo inventarizirano gradivo v depo (določanje lege, priprava ustrezne embalaže), urejali depojske omare in skrbeli za ustrezne klimatske pogoje v depoju (kontroliranje stanja; skrb za sušilne naprave). Zaposleni v Grafičnem kabinetu sta urejali fond fotografskih albumov (67 albumov) in fotografskih serij (8 enot), vedut tujih krajev, izdelanih v tehniki jekloreza iz zbirke Pavla Wintra (595 enot), opravili delno revizijo del 14 avtorjev iz zbirke vedut slovenskih krajev (1666 upodobitev); urejali 1851 razglednic Ljubljane ter zbirko plakatov (279 enot).

V Prirodoslovnem muzeju Slovenije so naloge za skrb naravoslovne dediščine specifične. Ker hranijo del eksponatov kot mokre preparate, so pregledali ustreznost nivoja fiksativa v zbirkah in preparatom po potrebi dolili 96-odstotni etanol. Za del gradiva v vretenčarskih zbirkah so nadaljevali z zamenjavo starejše embalaže z ustreznejšo brez-kislinsko embalažo. Prav tako so del gradiva iz zbirk ptic in sesalcev prenesli v nove kovinske omare za hranjenje najobčutljivejših muzealij. Pred vnosom občutljivih zbirk so redno izvajali karanteno novega gradiva in gradiva, ki je bilo med letom vzeto iz depojev zaradi strokovnega dela z gradivom ali izposoj. V depojskih prostorih v BTC in na Žibertovi je bila izvedena redna letna dezinsekcija. Stanje glede morebitnega pojava škodljivcev v zbirkah, so tekom leta nadzorovali tudi s pomočjo feromonskih pasti za molje in talnih pasti. Del starejših dermoplastičnih preparatov so očistili. V letu 2021 so v osrednjem depoju za suhe študijske zbirke v BTC namestili klimo, ki zelo olajša zagotavljanje ustreznih pogojev za hranjenje suhih študijskih zbirk. Stalna temperatura in vlaga v prostoru blagodejno vplivata na hranjenje suhega gradiva, obenem pa temperatura, znatno nižja od zunanjosti v poletnih mesecih preprečuje vdiranje škodljivcev v depojski prostor. Zato so v letu 2022 izvedli samo eno redno letno dezinsekcijo, kar pozitivno vpliva na ohranjanje gradiva v depoju in tudi na zdravje zaposlenih kustosov in tehničnih delavcev. Zbirko mehkužcev so iz začasnih lesenih zabojčkov preložili in tako vzpostavili prvotno stanje in originalno urejenost zbirke. V letu 2022 so kupili hladilno omaro, ki jo uporabljajo za karanteno pred vnosom suhega gradiva v osrednji depo za suhe študijske zbirke v ljubljanskem BTC-ju. V depoju so po abecedi uredili lokalni in ekskurzijski herbarij ter dokončali ureditev herbarija Nade Praprotnik. Uredili so študijsko zbirko semen in plodov. V okviru paleontoloških zbirk so redno taksonomsko proučevali primerke, ob tem pa zbirke redno preverjali in po potrebi čistili in opremljali z dodatnimi podatki. Raziskovali so tudi proveniénco nekaterih fosilov ali manjših zbirk, na osnovi zgodovinskih ali arhivskih zapisov. V okviru prepariranja so redno izvajali čiščenje in preparacijo izbranih fosilov, za uvrstitev v zbirke.

V Slovenskem etnografskem muzeju so v letu 2022 prioritetno izvedli selitev iz dosedanje dislocirane enote Depo Zalog v novo najete prostore, ki se nahajajo v prostorih nekdanje BPT v Tržiču. Realizirali so selitev okoli 700 predmetov, večinoma večjih dimenzij, vključno s selitvijo monge in demontažo ter prenosom zaščitnega nadstreška. Selitev je potekala v naslednjih treh fazah: priprava novih prostorov, priprava muzealij na transport ter umestitev muzealij v novi depo. Ob selitvi so vse predmete tudi strokovno pregledali, po potrebi so izvedli tudi preventivne konservatorske postopke. Poskrbeli so za ustrezno zaščito predmetov za prevoz. Pred selitvijo so izvedli valorizacijo sistemske ureditve depoja z upoštevanjem možnosti in želje po vzpostavitvi oglednega muzejskega depoja v bližnji prihodnosti. Z novimi prostori, novo postavitvijo in organizacijo depoja so pridobili boljšo preglednost nad hranjenimi predmeti, večji izkoristek prostora ter s tem posledično boljše pogoje hranjenja predmetov. V matičnih depojih v Ljubljani so izvedli več vzdrževalnih del, sanirali so notranje stene depojev, kjer je prihajalo do vdora meteorne vode. Sanirali so mesta, kjer se je pojavljala plesen zaradi kapilarne in kondezacijske vlage. Poleg rednih monitoringov so posebno pozornost namenili zunaj evropski zbirki, kjer so pred dvema letoma izvedli sanacijo razpoke na steni, kjer je prihajalo do vdora meteorne vode. Izvedli so zaplinjevanje depoja za družbeno kulturo, kjer so se pojavili insekti. Stekle so tudi priprave za razširitev depoja za duhovno kulturo. Pričeli so s čiščenjem vitrin na prvi stalni razstavi ter izvajali redni monitoring klimatskih pogojev v razstavni hiši.

V Muzeju novejše zgodovine Slovenije so nadaljevali urejanje zbirk, digitalizacijo in popisovanje gradiva v matičnih depojih muzeja in za selitev dela zbirk, urejanje in popisovanje predmetov v Državnih depojih v Pivki. Ob selitvah predmetov so nadaljevali pregledovanje in popisovanje gradiva ter urejanje po škatlah. Izpeljali so delni pregled stanja predmetov ter njihovo povezavo z dokumentacijo in umestitvijo v depo. V skladu s programom je potekalo urejanje in dopolnjevanje zbirk s predmeti, hranjenimi v zaprtih in zlasti v oglednih Depojih državnih muzejev v Pivki. Poudarki so bili na: ureditvi in dopolnitvi zbirke predsedniških daril dr. Janeza Drnovška in dr. Danila Türka, dopolnitvi zbirke predsedovanja Slovenije Svetu EU s predmeti iz drugega predsedovanja, dopolnitvi predmetov iz povojnih grobišč in umestitvi kipov iz Vile Bled v depo na prostem v bližini depojske zgradbe, v kompleksu Parka vojaške zgodovine.

V Tehniškem muzeju Slovenije so nadaljevali z dokumentiranjem predmetov v depojih za pretekla obdobja. Opravili so naloge digitalizacije in revizije fundusa po dopolnjenjem akcijskem načrtu dokumentacije zbirk in pri tem presegli obseg dela glede na plan. S tem so se občutno približali končnemu cilju digitalizacije celotnega fundusa predmetov, ki bo po načrtih zaključen v naslednjih letih. Ves čas so skrbeli za ustrezno relativno zračno vlago in temperaturo v tistih depojskih prostorih, kjer je to mogoče. Z delovno akcijo v kateri je sodeloval celoten kolektiv muzeja so generalno očistili depoje na Ptuju in namestili nove podeste. Predmete iz neprimernih depojskih prostorov na podstrehi stavb muzejskega kompleksa v Bistri (po izvedeni reinventarizaciji) so preventivno konservirali in preselili v depoje v dislociranih enotah, ki imajo boljše mikroklimatske pogoje.

V Narodni galeriji so po evidentiranju zbirke Crowther, prevzeli umetnine na terenu, vpisali v sistem Galis, pregledali dela in jih deponirali v karanteno. Opravili so kontrolni pregled fonda G po opravljeni selitvi v novi depo, pregledali vsebine škatel in oznake nahajališč, opravili korekturo etiket z vsebino škatel in evidenco praznih številk. Sodelovali so z drugimi institucijami in posamezniki (deponiranje umetnin iz drugih institucij, začasno deponiranje umetnin po zaključku razstav in priprave umetnin za vračanje lastnikom). Uredili so police v depoju za mavec in opravili inventuro umetnostnega fonda. V depoju, kjer so hranili predmete iz lesa so zamenjali vse lesene police s kovinskimi. Ker stara postavitev del v depoju lesene plastike ni bila optimalna, so umetnine na novo razporedili in novo določili lokacije umetnin. Po novem oštevilčenju polic so v obnovljenem depoju popisali skupaj 434 umetnin in nove lokacije vnesli v dokumentacijsko bazo Galis. Poskrbeli so tudi za preventiven dvig umetnini iz tal na lokacijah, kjer bi bili ob močnem deževju možni vdori talne vode.

V Muzeju krščanstva na Slovenskem so na 189 tekstilijah v depoju opravili preventivni pregled (molji, prah, plesen, drugo), pet tekstilij je bilo pregledanih pod UV svetlobo zaradi suma na plesen. Izdelane so bile zaščitne ovojnice. V ustreznejšo arhivsko embalažo so preložili 1.855 razglednic oziroma fotografij.

V letu 2022 Muzej slovenske osamosvojitve ni imel namenskih prostorov za hranjenje predmetov.

# Proučevanje in interpretacija premične kulturne dediščine ter sodelovanje z znanstveno izobraževalnimi ustanovami doma in v tujini

Proučevanje in interpretacija premične kulturne dediščine sta nalogi, ki vključujeta aktivno delo vseh zaposlenih strokovnih delavcev v muzejih. Delo se nanaša na spekter različnih opravil, katerih skupni cilj je priprava novih in dopolnjevanje obstoječih razstavnih projektov in publikacij, skladnih s poslanstvom javnega zavoda in njegovim veljavnim strateškim načrtom.

Iz Narodnega muzeja Slovenije poročajo, da je proučevanje premične kulturne dediščine potekalo v skladu z letnim načrtom ter predvidenimi dejavnostmi, predvsem razstavami in publikacijami, ki jih je v strateškem načrtu predstavil prejšnji direktor. Realizirali so udeležbe na mednarodnih konferencah (mreženje, pridobitev novih znanj, diseminacija znanja) na področju arheologije, numizmatike in konserviranja–restavriranja. V oddelku za konserviranje in restavriranje je potekalo več projektov v sodelovanju z mednarodnimi in domačimi raziskovalnimi ustanovami ter drugimi muzeji in galerijami, ki se navezujejo predvsem na naravoslovne preiskave, ki jih izvaja muzej. Nekatere konference in izobraževanja so bila izvedena šele v letu 2022, čeprav so bila načrtovana že v prejšnjih letih. Nekaj dogodkov je bilo prestavljenih v leto 2023. Obenem so v programu za leto 2022 izpostavili še vrsto drugih vsebin in posameznih področij preučevanj, ki so večletna in v teku, kot na primer razstava »Zgodovina slovenskega prostora«, nova stalna razstava na blejskem gradu in virtualna razstava *»*Vse zgodbe imajo svojo zgodovino*«.* Takšne vsebine so tudi projektu »Višinska naselja Slovenije«, študij bronastodobnega najdišča Kamna Gorica pri Ljubljani in evalvacija zbirke Otona Grebenca. V okviru priprave nove stalne razstave »Zgodovina slovenskega prostora« so v muzeju sestavili delovno skupino v katero so vključeni tudi strokovnjaki z Oddelka za zgodovino Filozofske fakultete Univerze v Ljubljani, Znanstvenoraziskovalnega centra Slovenske akademije znanosti in umetnosti, Arhiva Republike Slovenije in Inštituta za novejšo zgodovino. Na rednih delovnih sestankih so znotraj treh kronoloških sekcij sestavili podroben tematski koncept z naborom tem (dokončan januarja 2023), ki bo postal osnova razstavnega scenarija in vizualizacije. Vzporedno so izvedli tudi terenski ogled stalnih razstav na Ljubljanskem gradu, v Narodnem muzeju Slovenije in Muzeju novejše zgodovine Slovenije. Z delom je pričela skupina za pripravo nove stalne razstave na blejskem gradu, ki jo sestavljajo predstavniki različnih strok, zastopanih v muzeju. Izdelali so koncept nove predstavitve, osredotočen na grad kot fenomen v prostoru in času. Ob pripravi razstave potekajo intenzivni pogovori z županom občine Bled in Zavodom za kulturo Bled, ki pripravlja blejsko muzejsko transverzalo.

V Prirodoslovnem muzeju Slovenije so zaposleni na oddelkih v letu 2022 aktivno sodelovali pri pripravi razstave »V vrtincu sprememb*«* (op. na ogled je bila v Cankarjevem domu v Ljubljani). Strokovni sodelavci so sodelovali pri pisanju in urednikovanju strokovne monografije »Presenetljivo življenje«. Zato je bil velik poudarek na proučevanju in interpretaciji premične kulturne dediščine vezan na potrjen program, povezan s projektom »Presenetljivo življenje«. Aktivnosti v dislocirani enoti Alpski botanični vrt Juliana v Trenti so se nanašale na nabiranje rastlin in obnovo zasaditev v vrtu. Urejen vrt je bil v letu 2022 tudi zelo dobro obiskan. Nabiranje gradiva na terenu je glavni vir dopolnjevanja muzejskih študijskih zbirk, kar še posebno izstopa na Kustodiatu z nevretenčarje. Večina strokovnih delavcev v muzeju je pojave v naravi tudi foto dokumentirala. Sodelovanje z znanstveno raziskovalnimi institucijami doma in v tujini je potekalo zelo intenzivno. Prirodoslovni muzej Slovenije se namerava v prihodnosti aktivneje povezati z raziskovalnimi institucijami, saj želi svoje poslanstvo nadgraditi s financiranjem iz drugih virov. Rezultati sodelovanja z znanstveno raziskovalnimi institucijami so razvidni iz izpisa objavljenih del v Cobiss-u.

V Slovenskem etnografskem muzeju sta proučevanje in interpretacija premične kulturne dediščine potekala skladno s programom in brez večjih odstopanj. Pri izvajanju programskih vsebin je potekalo tudi sodelovanje muzeja z institucijami doma in v tujini, saj se je muzej uspešno odzival na pobude s terena. Strokovni delavci so opravili precej dodatnega proučevanja in sodelovanj pri urejanju muzejskih zbirk ter nastajanju razstav. Pri pripravi razstav »Sveti konji nebesni jezdeci« in »Plečnikova Lectarija« ter pri drugih manjših razstavnih programih je delo potekalo v sodelovanju vseh kustodiatov. Leto 2022 je bilo zaznamovano z več odmevnimi razstavami, ki so nastale kot rezultat večletnega proučevanja in načrtovanja v skladu s strateškim načrtom muzeja. Vse razstave so požele veliko pozornosti tako obiskovalcev kot medijev. V okviru proučevanja in interpretacije premične kulturne dediščine sodi med prioritetne dosežke izvedba razstave »Sveti konji - nebesni jezdeci«. Razstava, ki je bila odprta oktobra 2022, je nastala v sodelovanju s šestnajstimi muzeji in institucijami v Sloveniji in v tujini (Avstrija, Hrvaška, Srbija). V kustodiatu za Afriko in Ameriko je potekalo raziskovanje slovenskih odzivov na odkritje znamenite grobnice faraona Tutankamona leta 1922. Povzetek raziskav so v muzeju predstavili v obliki panojske razstave z naslovom »Stoletje zlatega faraona: Spominsko obeležje ob 100. obletnici odkritja Tutankamonove grobnice*«*. Muzej je bil na podlagi povpraševanja Ministrstva za gospodarski razvoj in tehnologijo RS izbran za realizacijo projekta »Seznam rokodelskih panog«, ki je nastajal v sodelovanju z Razvojnim centrom SRCA Slovenije. V letu 2022 so pričeli z intenzivna pripravo na praznovanje stoletnice Slovenskega etnografskega muzeja ter sprejema odločitve, da načrtovana razstava »Človek in čas« postane nova stalna razstava muzeja. Zaradi izvedenih hibridnih različic strokovnega izobraževanja zaposlenih, je bilo realiziranih manj službenih poti povezanih s strokovnim izobraževanjem.

V Muzeju novejše zgodovine Slovenije so načrtovana proučevanja za leto 2022 potekala v skladu z vsebinskimi in terminskimi delovnimi načrti. Delni in končni cilji proučevanj ter z njimi povezana medinstitucionalna sodelovanja in razstavni projekti, so bili izpolnjeni. Večletna proučevanja se bodo nadaljevala. Nosilci in sodelavci muzeja so izsledke svojih proučevanj objavljali v strokovnih, znanstvenih, poljudnih člankih in spletnih objavah. V sklopu proučevanja »Zgodbe slovenskega zdravstva na Slovenskem od začetka 20. stoletja do danes« je potekalo popisovanje gradiv in pregledovanje dosedanjih razstav in objav, ki jih na temo medicine in zdravstva hranijo slovenski muzeji. Za pridobitev izkušenj pri pripravi nove razstave so si ogledali tudi gradivo in se seznanili s primeri dobrih praks v muzejih. V letu 2022 so potekala tudi proučevanja na temo prve svetovno vojne, vezana na donacijo predmetov Stanka Oražma, gradivo 17. pehotnega polka in spomeniško dediščino vojne. Proučevanje z naslovom »Slovenci v italijanskih oboroženih silah« je bilo uspešno izvedeno. Avtorica projekta je objavila znanstveni članek v italijansko-slovenskem zborniku Univerze v Padovi in za ozaveščanje javnosti pripravila radijske oddaje »Moja zgodba«. V skupnem projektu z Inštitutom z novejšo zgodovino in časopisno hišo Primorske novice je objavila več daljših člankov v Primorskih novicah ter večje število spletnih objav. V okviru proučevanja »Slovenci v koncentracijskih taboriščih« je kustosinja nadaljevala s pregledom arhivov in dopolnjevala podatke z bazo arhiva Bad Arolsen. Pri preučevanju teme »Slovenci v KL Auschwitz« je kustosinja aktivno sodelovala s kolegi iz drugih institucij, največ z Muzejem novejše zgodovine Celje in Centrom judovske kulturne dediščine Sinagoga Maribor. Ob Dnevu spomina na holokavst so bili predstavljeni tudi trenutni podatki. V okviru medinstitucionalnega sodelovanja so pripravili razstavo »Fotografije iz Auschwitza«. V sodelovanju s Sinagogo Maribor so organizirali mednarodno znanstveno konferenco. V okviru preučevanja »Nacionalna spletna zbirka o demokratizaciji in osamosvojitvi« so nadaljevali dopolnjevanje spletne strani. Prenovili so spletno bazo »Slovenska pomlad in volitve 1990« in vsebino spletnega portala prenesli s tehnično zastarelega portala slovenska-pomlad.si na obstoječo platformo »Enciklopedija osamosvojitve, državnosti in ustavnosti« kot samostojen zavihek »Slovenska pomlad«. Kustosinje muzeja so na 26. Mednarodni konferenci ICOM v Pragi (Češka) uspešno predstavile štiri prispevke o delu muzeja v sklopu štirih različnih muzeoloških odborih, kar je okrepilo strateško uveljavitev muzeja v mednarodnih krogih. Udeležba na različnih seminarjih, ki so jih organizirali v sklopu konference, je prispevala k razvoju muzeloških pristopov pri stalnih in občasnih razstavah in nadgraditev strategije stikov z javnostmi. V knjižnici so v celoti izpolnili in presegli plan na področju izvajanja knjižnične dejavnosti kot javne službe. Prioritetno so se posvetili urejanju in popisovanju zbirk ter skrbi za trajno hrambo knjižničnega gradiva. Knjižnica je sodelovala z domačimi in tujimi ustanovami (Narodna univerzitetna knjiižnica, IZUM in druge ustanove v knjižnični mreži Slovenije ter tujini).

V Tehniškem muzeju Slovenije so vsebine proučevanja izvajali v skladu s poslanstvom oddelkov in ciljem pridobivanja gradiva, dopolnjevanja obstoječih zbirk in razstav, ažuriranja podatkov in informacij za izvajanje javne službe in priprave novih razstav. V letu 2022 so dosegli zastavljene cilje. Uspešno so nadaljevali z delom na dokumentaciji: z urejanjem zbirk v depojih in podatkov v bazi Kronos ter sodelovali pri pripravi nadgradnje dokumentacijskega sistema. Pri izvajanju nalog javne službe so sodelovali z znanstveno izobraževalnimi geodetskimi ustanovami. Po umiku stalne zbirke z gradu Bogenšperk, septembra 2021, so pripravili novo pregledno občasno razstavo »Vsak milimeter šteje: geodezija na Slovenskem skozi čas«. Z razstavo so predstavili dosežek pri interpretaciji in kontekstualizaciji zbirke. Poleg priprave razstave so urejali tudi zbirko in večino predmetov digitalizirali ter profesionalno fotografirali. S finančno pomočjo Geodetske uprave RS, so poleg razstave pripravili še spremni katalog in s tem presegli načrte za izvedbo projekta. Načrtovane aktivnosti (predavanja) ob gostujoči razstavi »Us and Them without Frontiers« v ZDA niso bile realizirane zaradi ukrepov v povezavi s covidom-19 in posledično spreminjanja/prilagajanja terminov gostovanj s strani gostiteljev. Službene poti v ZDA s predstavitvijo razstave in predavanjem oziroma okroglo mizo v letu 2022 še niso opravili. Skupina strokovnih sodelavcev je uspešno pripravila idejno zasnovo za novo stalno postavitev Tehniškega muzeja Slovenije po načrtovani prenovi. Z namenom pridobivanja novih znanj, idej in strokovnih sodelovanj so obiskali kolege v Tehniškem muzeju Dunaj, Muzeju znanosti Trento (MUSE) in Muzeju znanosti in tehnike Leonardo da Vinci v Milanu. Začeli so uspešno sodelovanje med ekipo Muzeja komunikacij iz Portugalske »Fundação Portuguesa das Comunicações« in ekipo Muzeja pošte in telekomunikacij iz Slovenije. V partnerstvu muzejev je nastal projekt »Connecting Stories« s katerim so analizirali in komunicirali podobnosti in razlike med eksponati ter dediščino, ki jo hranijo. V ta namen so na spletnih straneh objavili fotografije eksponatov.

V Muzeju krščanstva na Slovenskem so uspešno realizirali načrtovane aktivnosti preučevanja in opravili delo na trenu ter usposabljanja. Med drugim so obiskali cistercijanski samostan Rein pri Gradcu, ki je partner v projektu »Cisterscapes*«*. Načrtovano je, da bo od tam speljana pohodniška »Pot cistercijanov« proti Sloveniji oziroma do Stične in dalje proti Kostanjevici na Krki.

Narodna galerija je aktivna članica projekta »Poti evropskih impresionizmov«, ene od kulturnih poti Sveta Evrope. Konec decembra 2022 so izdali časopisno publikacijo »Pot slovenskega impresionizma«, s katero so dodatno predstaviti svojo impresionistično zbirko, zbirke drugih slovenskih muzejev, ter lokacije, kjer so slovenski impresionisti ustvarjali. Publikacija predstavlja raziskavo o slikarskih lokacijah, slovenski impresionizem umesti v domači in mednarodni kontekst, ter življenja izbranih umetnikov. »Pot slovenskega impresionizma« je mišljena kot doprinos k slovenskemu kulturnemu turizmu in k umeščanju nacionalne zbirke kot neobhodne destinacije za domačo in tujo javnost. Z realiziranimi razstavami leta 2022 so bila zaključena proučevanja slikarja Mateja Sternena, slikarke Elde Piščanec in kiparja Ivana Štreklja. Prav tako je zaključeno proučevanje novih pridobitev Narodne galerije v zadnjem desetletju, kjer so zaradi pomembne pridobitve leta 2021 načrtovani časovni okvir razstave (2011-2020) podaljšali do vključno leta 2022. Proučevanje gradiva za razstavi »Ivan Zajec« in »Janez Potočnik »se zaključuje, saj bosta po programu realizirani v letu 2023.

V Muzeju slovenske osamosvojitve so izvajali preučevanja za dva projekta; raziskavo med slovenskimi izseljenci na Finskem in projekt preučevanja za razstavo Jože Pučnik. Za preučevanja so izvedli službene poti po Sloveniji in tujini.

# Predstavljanje dediščine javnosti

V Narodnem muzeju Slovenije so v letu 2022, zaradi specifične situacije v vodenju muzeja, realizirali nekoliko okrnjen razstavni program. Realizacija dveh načrtovanih razstav »Popotovanja« (NMS – Metelkova) in »Znameniti Slovenci in njihova odlikovanja« (atrij NMS) zaradi nastalih novih okoliščin ni bila mogoča. Zato je bil realiziran le del programa, ki se je delno še navezoval na praznovanje 200-letnice Narodnega muzeja Slovenije. Do konca avgusta 2022 je bila na ogled še razstava »Zlata sled«. Ob tem so v Narodnem muzeju Slovenije pripravili še vitrine meseca v stavbi na Metelkovi in v Knjižnici NMS ter predstavili dela Jožeta Plečnika v Grafičnem kabinetu NMS. V Narodnem muzeju Slovenije so pripravili nekatere stalne razstave tudi na lokacijah, ki niso njegove dislocirane enote. Med njimi je nova muzejska postavitev v stavbi Proštija na blejskem otoku z naslovom »Blejski otok – sveti kraj med valovi slovenstva«. V Narodnem muzeju Slovenije, v enoti na Metelkovi se je tudi v letu 2022 žal izkazalo, da je obisk stalnih in občasnih razstav v stavbi NMS na Metelkovi zelo skromen.

V Prirodoslovnem muzeju Slovenije so v letu 2022 dopolnili stalno razstavo (predstavitev sladkovodnih rib, plazilcev, okostij sesalcev in okostij ptic). Dopolnitev in spremembe razstave so bile potrebne zaradi drugačnih, bolj sodobnih načinov interpretacije (ekran z animacijo, obogatena resničnostjo, kratka pojasnjevalna besedila). Iz razstavnih vitrin so odstranili nekaj eksponatov, ki so se podvajali ali za predvideno predstavitev niso bili več relevantni. Nekatere predstavitve na stalni razstavi so dopolnili z novimi eksponati, prav tako se je povečalo število eksponatov v dislocirani enoti Alpski botanični vrt Juliana v Trenti. Na gostujoči razstavi »V vrtincu sprememb«,ki je gostovala v Cankarjevem domu v Ljubljani, so predstavili del muzejskih predmetov iz študijskih zbirk. Za namen postavitve razstave so veliko predmetov dobili na novo in s tem obogatili svojo fond zbirk. Po dveh letih upada števila obiskovalcev zaradi pandemije so v letu 2022 zabeležili bistveni porast števila obiskovalcev (v letu 2021 je muzej obiskalo 18.470 obiskovalcev, 2022 pa za dobrih 68 odstotkov več). Opazen je bil tudi porast števila obiskovalcev v dislocirani enoti botanični vrt Juliana v Trenti. Ob stalni razstavi so kustosi pripravili tudi več večjih in manjših razstav (občasnih razstav in vitrin četrtletja).

V Slovenskem etnografskem muzeju so uspešno izvedli zastavljen program, ki je vključeval obsežen javni program in dopolnjevanje stalnih razstav. K obeleževanju Plečnikovega leta se je muzej vključil z odprtjem nove stalne razstave »Plečnikova Lectarija« in fotografsko razstavo »Zlata doba Plečnikove arhitekture«. Prav tako so odprli odmevno in dobro obiskano občasno razstavo »Sveti konji – nebesni jezdeci.« Razstavo je od 20. oktobra 2022 do konca leta 2022 obiskalo 3.258 obiskovalcev. Ob vseh treh razstavah so v muzeju pripravili raznolik spremljevalni program, namenjen najširšemu krogu obiskovalcev (večji dogodki ob otvoritvenih slovesnostih, vodeni ogledi z avtorji razstav, predstavitve, obisk konj iz Lipice, dodatna fotografska razstava »Podobe konjev in ljudi«, sejmi slovenskih rokodelcev, idr.). V sklopu javnega programa so pripravili manjše razstave s spremljevalnim programom, ki so obeležila dogodke v letu 2022: razstava »Barvite podobe svetih na steklu« (ob Mednarodnem letu stekla), razstava »Stoletje zlatega faraona*«* (ob 100. obletnici odkritja grobnice faraona Tutankamona, ki so jo povezali z gostujočo razstavo ilustracij, ki so izšle v otroški slikanici z naslovom Jure in mumija). Stalno razstavo so dopolnili še z zadnjimi tremi osebnimi razstavami obiskovalcev, ki so nastale kot premislek o vprašanjih muzejske razstave »Jaz, mi in drugi: podobe mojega sveta« in so rezultat lastnega odnosa do sveta (predstavili so se: arhitektka, ljubiteljska zbirateljica igrač ter pionirka otroške onkologije v Sloveniji).

Gostovanja drugih razstav so v muzeju zaokrožili z razstavo »ATAK: Kako biti detektiv«?, ki je nastala v koprodukciji Stripburgerja in Slovenskega etnografskega muzeja. Razstava je bila lep primer projekta, ki je pokazal kako v muzej pridobiti novo publiko. Od manjših gostujočih razstav iz drugih slovenskih institucij je muzej javnosti predstavil razstavi, ki sta se tematsko navezovali na iztekajočo razstavo SEM »*Mi za mizo«*; to sta bili »Ob mizi z Ivanom Ivačičem« (gostovanje iz Posavskega muzeja Brežice) ter razstava plakatov Naravoslovnotehniške fakultete iz Ljubljane, naslovljena »NTF za mizo«. Razen tega so pripravili dve zunanji razstavi; prvo, »Potujoči VAZ«, v sklopu projekta VAZ (Vzhodnoazijske zbirke v Sloveniji) s fotografijami azijskih zbirk iz Slovenije, ter drugo, ki so jo že tradicionalno priredili ob Mednarodnem muzejskem dnevu v sodelovanju s slovenskimi državnimi muzeji, z naslovom »Skrita moč muzejev«. Slovenski etnografski muzej se je uspešno predstavil tudi izven muzeja, saj je s fotografsko razstavo »Zlata doba Plečnikove arhitekture*«* gostoval v Muzeju Velenje, s razstavo »Terra Sancta« (ki jo je že pred leti pripravil v sodelovanju z Muzejem krščanstva na Slovenskem) pa v Pomurskem muzeju Murska Sobota ter z razstavo »VTISI 30«, s katero so v letu 2021 obeležili 30-letnico samostojne Slovenije, v kraju Križu pri Trstu. Muzej je sodeloval tudi z zbirkami, predmeti ali fotografijami v drugih muzejih, inštitucijah ali akcijah po Sloveniji, npr.: s fotografskim gradivom na Ljubljanskem gradu na razstavi »Jože Plečnik (1872-1957)«, na BIO27 v Muzeju za arhitekturo in oblikovanje, v Muzeju Velenje z afriško zbirko na razstavi »V zlati senci faraonov«, idr.. Hkrati so v muzeju nadaljevali z delom in predstavitvami spletnih razstav in realizirali štiri spletne razstave/virtualne sprehode po razstavah: »Igrače med spominom in navdihom«;« Jaz, mi in drugi«; »Plečnikova lectarja«; »Zlata doba Plečnikove arhitekture«.

Razstavni projekti v Muzeju novejše zgodovine Slovenije so bili izvedeni v skladu z letnim programom. V muzeju so letu 2022 posebno pozornost namenili gostovanju razstav in mednarodnemu sodelovanju. Popularizacija kulturne dediščine v Depojih državnih muzejev v Pivki je bila uspešna. Izvedli so 200 vodenj skupin slovenskih in tujih obiskovalcev ter omogočili samostojne oglede oglednih delov muzejskih depojev in depoja na prostem. Gostovanje razstave »Identiteta na prepihu« v Esplanade – Info HUB centru za obiskovalce Evropskega parlamenta ni bilo izvedeno v letu 2022, saj so se pogajanja za gostovanje omenjene razstave zaradi zamud gostiteljev pri vzpostavljanju novega razstavnega prostora premaknila v leto 2023. Na realiziranih razstavah so v skladu z muzejskim poslanstvom predstavljali širok spekter muzejskega dela in hranjenih zbirk, od športa v razstavnem projektu »V čevljih zmagovalcev«, do disidentskih literarnih revij v srednji in vzhodni Evropi v razstavnem projektu »LITMAG« in kulturnega dogajanja v letih 1979–1991 v projektu »Med uradnim in alternativnim kulturnim dogajanjem na fotografijah Janeza Bogataja«.

V Tehniškem muzeju Slovenije so oktobra 2022 uspešno odprli razstavo »O svetlobi«. Poleg teoretičnega dela, je bil velik del razstave posvečen napravam, katerih delovanje je povezano s svetlobo. Med drugim so bila na ogled svetila, optične naprave ter naprave, ki delujejo na osnovi elektromagnetnega valovanja, ter predmeti, ki so plod domačega znanja, saj so številna slovenska podjetja v preteklosti in še danes uspešna na področju optičnih tehnologij. Posebej privlačen je bil interaktivni del razstave, ki je rezultat strokovnega in tehničnega znanja zaposlenih v Tehniškem muzeju Slovenije. Del razstave je bil posvečen slepim in slabovidnim in njihovim pripomočkom, ki kažejo, kako tehnologija lahko olajša vsakdanje življenje. Meseca maja so v oglednem depoju Pivka pripravili novo pregledno občasno razstavo »Vsak milimeter šteje: geodezija na Slovenskem skozi čas«. Razstava predstavlja dosežek pri interpretaciji in kontekstualizaciji zbirke. Poleg priprave razstave so urejali zbirko in večino predmetov digitalizirali ter profesionalno fotografirali. Ob finančni pomoči Geodetske uprave RS, so poleg razstave pripravili še spremni katalog in s tem presegli načrte. Razstava bo v letu 2023 gostovala na več lokacijah po Sloveniji, začenši s Fakulteto za gradbeništvo in geodezijo Univerze v Ljubljani. Panojsko razstavo z naslovom »Prvi stadion in prva tovarna športnega orodja na Slovenskem« so pripravili na Gallusovem nabrežju v Ljubljani ob obletnici 100-letnici prvega vsesokolskega zleta v Ljubljani. V tehniškem pogledu je razstava predstavila dva pomembna slovenska podjetnika: tesarja Ivana Zakotnika in tovarnarja Jakoba Oražma iz Ribnice. V letu 2021 načrtovano razstavo razvoja izvenkrmnih motorjev Tomos na Reki so zaradi covida prestavili v leto 2022 in jo odprli novembra 2022 v Pomorskem in zgodovinskem muzeju Hrvaškega primorja Reka. Na razstavi so prvič vsebinsko obdelali in celovito prikazali razvoj izvenkrmnih motorjev domače tovarne Tomos. S panojsko razstavo »Z vami že 70 let: TMS 1951-2021« so v letu 2022 gostovali v Parku vojaške zgodovine Pivka in na glavnem trgu v Novem mestu (v sodelovanju z Dolenjskim muzejem in Občino Novo Mesto). Že peto leto zapored pa so v okviru EU projekta »Noč ima svojo moč« uspešno organizirali »Noč raziskovalcev«.

V Narodni galeriji so dopolnjevali obe stalni zbirki. V »Stalno zbirko Slovenske umetnosti« so vključili nekaj novih umetnin ob prenosu Sternenovih slik na razstavo del Mateja Sternena in pripravili novo postavitev stalne zbirke del Zorana Mušiča. V njej je na ogled 41 umetnin. Zaradi občutljivosti materiala, so zamenjali likovna dela na papirju in jih v večini uspeli nadomestiti z manj občutljivimi slikami v tehniki olja oziroma akrila na plano. Stalna zbirka tako vključuje le še 5 del na papirju. Tudi nova postavitev sledi kronologiji in ciklom znotraj Mušičevega ustvarjalnega opusa, s poudarkom na tistih, ki so znotraj zbirke bolj povedni. Z razstavo »Donacija Metke Krašovec Narodni galeriji. Metka Krašovec : Tomaž Šalamun : Radko Polič – Rac« so predstavili Metko Krašovec, ene najvidnejših slovenskih ustvarjalk, ki je svojo likovno zapuščino podarila Narodni galeriji. Razstavili so manj znan risarski del njene ustvarjalnosti in ga postavili v kontekst poezije Tomaža Šalamuna. Izbor je pripravil igralec Radko Polič - Rac, ki je bil poznavalec slovenske poezije in občudovalec njenega slikarstva. Ob pesmih Tomaža Šalamuna je izbral 42 risb in sliko iz donacije Metke Krašovec Narodni galeriji. Slike in risbe so bile tako razstavljene ob izbranih pesmih, katerih zvočne interpretacije Radka Poliča – Raca je bilo mogoče tudi poslušati. Obiskovalci so si lahko izposodili avdio vodnike oziroma so jih lahko poslušali na svojih pametnih telefonih s pomočjo QR oznak. Ogled je bil namenjen individualnim obiskovalcem in tako prilagojen epidemioloških ukrepom. Izdali so tudi katalog razstave. Finančno je bil projekt izpeljan v okviru zastavljenih ciljev. Uporabili so obstoječi material ter se izognili novim nakupom tehnične opreme. Narodna galerija je dolžna javnosti predstavljati nacionalne likovne zbirke, ki jih hrani, zanje skrbi in jih proučuje. Na razstavi »Nove pridobitve: 2011−2021« je bil predstavljen izbor 156 umetnin izmed pridobitev zadnjega desetletja, ki skupaj obsega 3.708 del. V izbor je bilo vključenih 45 slikarskih ter 13 kiparskih del, 28 fotografij, 2 fotoalbuma in 68 del na papirju. Slovesnega odprtja razstave zaradi epidemioloških razmer ni bilo, ob razstavi sta izšla zloženka in katalog. Od spremljajočih dejavnosti je bilo izvedenih 30 vodstev in 2 počitniški delavnici za otroke. »Bienale Brumen: jubilejni 10. bienale« je potekal med 14. aprilom in 31. majem 2022, v mezzaninu Vhodne avle Narodne galerije. Gostovanje je v galerijo ponovno pripeljalo netipično občinstvo in pomagalo pri utrjevanju položaja galerije kot referenčne kulturne ustanove. »Ustvarjana pot kiparja Ivana Štreklja« je bila lani prvič predstavljena na monografski razstavi v Narodni galeriji. Na razstavi in v spremljajočem katalogu je bilo predstavljenih 40 kipov, 16 del na papirju in ena oljna slika, dodane pa so bile fotografije kiparjevih javnih spomenikov in nagrobnikov. Razstava je bila predstavljena tudi s QR kodami, video predstavitvami umetnin v znakovnem jeziku ter filmom o življenju in delu kiparja Štreklja. Skupno so izvedli 65 ponovitev pripravljenih dejavnosti. Stroški razstave, kataloga, spremljajočih dejavnosti in promocije so bili realizirani znotraj razreza financiranja po odločbi ministrstva. Na razstavi »Elda Piščanec (1897-1967)« je bilo predstavljenih 99 slikarkinih del, izvedenih v tehniki olja na platnu, olja na deščici, risbe na papirju in grafiki. V stranskih sobah je bilo predstavljeno Eldino zasebno življenje, njena ilustracija in njeno sakralno ter monumentalno sakralno udejstvovanje. Ob razstavi je izšel tudi katalog. V sklopu razstave je Narodna galerija odkupila sliko *Tihožitje s konjsko glavo*, olje na platnu, 1928. Celoten grafičen opus pa so slikarkini sorodniki, njeni dediči, poklonili Narodni galeriji. Ob zaprtju razstave je potomka Metka Pekle galeriji podarila še slikarkino sliko *Kmet*, olje na platnu, 1935-1937. Ob razstavi so potekala vodstva in bogat spremljevalni program. Realizirane so bile vse načrtovane mesečne predstavitve restavriranih, novo pridobljenih umetnin oziroma novih dognanj o posameznih umetninah. V ciklu »*Odstiranja«* so januarja so predstavili portrete Matije Jama, februarja očividko evropskih secesij Ivano Kobilca, marca kiparja in medaljerja Antona Severja, aprila slikarja Matevža Langusa ter maja slikarko Marijo Auersperg Attems. Čez poletje so predstavljali restavratorsko problematiko mavčnih odlitkov na primeru reliefa Frančiška Smerduja. Jesenske predstavitve so septembra nadaljevali s sliko *Vrtnar* Jurija Šubica, oktobra so predstavili motive favnov v opusu Lojzeta Dolinarja ter novembra restavriranje slike Francesca Fontebassa, Sv. Ana uči Marijo brati, ki bo vključena v načrtovano razstavo »Barok na Slovenskem« (2025). Ob koncu leta so že tradicionalno pripravili razstavo jaslic, in sicer za predstavitev v Narodni galeriji novo zasnovane jaslice zlatarja in srebro-kovača Christopha Steidla Porente. Ob odprtju razstave »Matej Sternen« so decembrska Odstiranja posvetili Mateju Sternenu kot pionirju in vodilnemu slovenskemu restavratorju prve polovice 20. stoletja. Z mesečnimi predstavitvami Sternenovega restavratorskega delovanja bodo nadaljevali tudi v sklopu Odstiranj do zaključka razstave v začetku aprila 2023. Razstava »Umetnost nas vse povezuje: Umetnine v stalni zbirki Narodne galerije« so raznovrsten vir ustvarjalnega navdiha. Razstava likovnega natečaja

Spomladanska spletna akcija slovenskih muzejev in galerij »Naprej v preteklost*«* je bila leta 2022 obarvana v duhu 150 letnice rojstva arhitekta Jožeta Plečnika, ki je pustil velik pečat tako v domačem kot v tujem prostoru. V decembru 2022 so na ogled odprli tridelno monografsko razstavo slikarja in restavratorja Mateja Sternena. Osrednji del razstave so v razstavišču predstavljena slikarska dela, risba in grafika je predstavljena v Galeriji Narodni dom, Sternenovo restavratorsko delovanje pa so predstavili v okviru štirih mesečnih razstav projekta Odstiranja. Razstava, ki jo je spremlja obsežen katalog s predstavljenimi 74 razstavljenimi slikami, 178 risbami in 446 evidentiranimi deli, bo na ogled do aprila 2023.

V Muzeju krščanstva na Slovenskem so realizirali načrtovani razstavni program. Stalno razstavo so dopolnili z dvema interaktivnima maketama: Stiški samostan v 12. stoletju in Kulturna krajina cistercijanov. Gostili so načrtovani občasni razstavi. Na prvi so obiskovalcem predstavili doprinos usmiljenk na področju zdravstvene nege, socialnega dela, pomoči potrebnim. Panojsko razstavo so dopolnili z nekdanjo tradicionalno obleko usmiljenk, ki so jo prejeli v izposojo. Ob tem so posneli tudi video »Kornet-nekdanje pokrivalo Hčera krščanske ljubezni« s katerim so predstavili izdelavo »korneta«, nekdanjega značilnega pokrivala reda usmiljenk. Gostili so tudi razstavo Tolminskega muzeja o Cerkvi sv. Duha v Javorci. Razstava je bila zanimiva tudi za tujce, ki muzej vsako leto obiščejo predvsem v času poletnih dopustov.

V Muzeju slovenske osamosvojitve so realizirali dve občasni razstavi, in sicer »Narod glasuje za…? Samostojnost! Plebisciti skozi čas« in »Jože Pučnik v spominu sodobnikov in zgodovinskem spominu«. Na obeh razstavah je bilo uporabljeno gradivo drugih institucij in posameznikov. Razstavi sta bili dopolnjeni s pričevanji posameznikov.

Tabela 5: Število in naslovi stalnih razstav, ki so bile na ogled obiskovalcem v državnih muzejih v letu 2022.

|  |  |  |
| --- | --- | --- |
| Javni zavod | Število stalnih razstav | Naslov stalne razstave (s podatki o postavitvi in zadnji posodobitvi/dopolnitvi razstave) |
| Narodni muzej Slovenije | 12 | * Železnodobne zgodbe s stičišča svetov (postavljeno 2017/posodobljeno 2022) * Rimske zgodbe s stičišča svetov (postavljeno 2014/dopolnitev 2016 * Srednjeveške zgodbe s stičišča svetov (postavljeno 2016, posodobitev/dopolnitev 2017) * Uvod v Zgodbe stičišča svetov (2020) * Egipčanska zbirka v Narodnem muzeju Slovenije (postavljeno 2016, posodobitev/dopolnitev 2017) * Lapidarij Narodnega muzeja Slovenije (postavljeno 2006, posodobitev/dopolnitev 2022 - kovina)   V dislocirani enoti:   * Muzejska predstavitev interierjev (grad Snežnik; postavljeno 2008, posodobitev/dopolnitev 2015)   Na drugi lokaciji:   * Stalna razstava (Blejski grad; postavljeno 2008, posodobitev/dopolnitev 2022) * Blejski otok – sveti kraj med valovi slovenstva (postavljeno 2022) * Hrušica/Ad Pirum (v gostišču Stara pošta, Podkraj; postavljeno 1992, posodobitev/dopolnitev 2013) * Skrite zgodbe grajskih zidov (grad Bogenšperk; postavljeno 2011) * Grajsko pohištvo 18. in 19. stoletja na Slovenskem (grad Rajhenburg; postavljeno 2012, posodobitev/dopolnitev 2013) |
| Prirodoslovni muzej Slovenije | 3 | * Stalna razstave Prirodoslovnega muzeja Slovenije (postavljeno 1945, zadnja posodobitev/dopolnitev 2022) * Tektonska krogla (postavitev 2018)   V dislocirani enoti:   * Alpski botanični vrt Juliana (Trenta) (postavitev 1926, zadnja posodobitev/dopolnitev 2022) |
| Slovenski etnografski muzej | 3 | * Med naravo in kulturo (postavitev 2006, posodobitev/dopolnitev 2021) * Jaz, mi in drugi : podobe mojega sveta (postavitev 2009, zadnja posodobitev/dopolnitev 2021) * Plečnikova lectarija (postavitev 2022) |
| Muzej novejše zgodovine Slovenije | 5 | * Slovenci v 20. stoletju (postavitev 1996, posodobitev/dopolnitev 2022)   V dislocirani enoti:   * Trapisti v Rajhenburgu (grad Rajhenburg) (postavitev 2013, dopolnitev 2020) * Slovenski izgnanci 1941-1945 (grad Rajhenburg) (postavitev 2014, dopolnitev 2020) * Kazenske ustanove na gradu Rajhenburg 1948-1966 (grad Rajhenburg) (postavitev 2016) * Depoji državnih muzejev v Pivki (postavitev 2017, dopolnitev 2022) |
| Javni zavod | Število stalnih razstav | Naslov stalne razstave (s podatki o postavitvi in zadnji posodobitvi/dopolnitvi razstave) |
| Tehniški muzej Slovenije | 42 | Stalne razstave v Bistri:   * Stalna zbirka Slovenski lovski muzej (postavitev 1975, zadnja posodobitev/dopolnitev 1977) * Stalna zbirka ribiškega oddelka (postavitev 1982, zadnja posodobitev/dopolnitev 1987) * Ribe v slovenskih vodah (postavitev 2008) * Tekstilije nekoč in danes (postavitev 2002 in 2003) * Suknarstvo na Slovenskem (postavitev 2003) * Tekstilna industrija na Slovenskem (postavitev 1975, zadnja posodobitev/dopolnitev 2016) * Titovi avtomobili (postavitev 1986, zadnja posodobitev/dopolnitev 2016) * Avtomobilska zbirka v Bistri (postavitev 1985, zadnja posodobitev/dopolnitev 2015) * Naš dragi avto (postavitev 2014) * Motorna kolesa (postavitev 1985, zadnja posodobitev/dopolnitev 2021) * Od lekarne do bencinskega servisa (postavitev 1995, zadnja posodobitev/dopolnitev 2011) * Motorji iz Kopra (postavitev 1999) * Zbirka TAM / Avtomontaža (postavitev 2001, zadnja posodobitev/dopolnitev 2020) * Dve kolesi in par nog (postavitev 2009, zadnja posodobitev/dopolnitev 2010) * Prototipi motornih koles Marijana Vračka (postavitev 2008) * Rekonstrukcija avtomehanične delavnice iz sredine 20. stoletja (postavitev 2011) * Razstava vozil v samogradnji, prototipov in študijskih vozil (postavitev 2012) * Makete letal domačih konstrukcij (postavitev 2015) * Edvard Prodan in njegov inovativni stroj za brezkončno tiskanje (postavitev 2011) * Pridobivanje lesa in energije v gozdu (postavitev 2011, zadnja posodobitev/dopolnitev 2012) * Furnirnica na vodni pogon (postavitev 2010, dopolnitev 2018) * Lesne obrti (postavitev 2008, zadnja posodobitev/dopolnitev 2009) * Žagarstvo (postavitev 2006) * Gozdarstvo (postavitev 1987, dopolnitev 2018) * Industrija stolov (postavitev 2006, dopolnitev 2018) * Vodni pogoni (postavitev 1999, zadnja posodobitev/dopolnitev 2018) * Zapisana beseda, Tiskarstvo na Slovenskem (postavitev 2006) * Kovaštvo in kolarstvo (postavitev 2000) * Peka kruha (postavitev 2000) * Mlinarstvo (postavitev 1999) * Orodno kovaštvo (postavitev 1997) * Elektrifikacija Slovenije, Pozor elektrika ! (postavitev 1955, posodobitev/dopolnitev 2018) * Ukročena elektrika - Nikola Tesla (postavitev 1997, posodobitev 2019) * Jurij Vega (postavitev 2002) * Predstavitev Tehniškega muzeja Slovenije in kartuzije Bistra (postavitev 2016, posodobitev/dopolnitev 2017) * Naj se sliši delo! (postavitev 2015) * Mašine za kovine (postavitev 2019)   V dislocirani enoti:   * Zgodovina pošte na Slovenskem, Telekomunikacije včeraj, danes, jutri – Razvoj mobilne telefonije na Slovenskem, Zgodovina Polhograjske graščine, Originalni kipi iz Neptunovega vodnjaka, Muzejska pot Dotakni se!, Hiša v parku, Naj se sliši delo! (Muzej pošta in telekomunikacij, Polhov Gradec) (postavitev od 2008 posodobitev/dopolnitev 2022)   Na drugi lokaciji:   * Prizorišče človeške smrti Janeza Vajkarda Valvasorja, Slovenec po domovini, Evropejec po duhu: J. V. Valvasor, Geodetska zbirka, Valvasorjeva grafična delavnica (postavitev 2010, dopolnitev 2017), Lov na grafičnih listih, Valvasorjev pogled v naravo (grad Bogenšperk) (postavitev od 1980 posodobitev/dopolnitev 2017) * Usnjarna Tomaža Godca/Bohinci in usnje (v Bohinjski Bistrici) (postavitev od 1979 posodobitev/dopolnitev 2015) * Ogledni depo v Pivki (realizacija 2017 in 2018, dopolnitev 2021) * Gozdna učna pot nad gradom v Bistri (postavitev od 1982, posodobitev/dopolnitev 2017) |
| Muzej krščanstva na Slovenskem | 3 | * Življenje za samostanskimi zidovi (postavitev 2006 posodobitev/dopolnitev 2014) * Zgodovina krščanstva na Slovenskem (postavitev 2002, posodobitev/dopolnitev 2017) * Skrivnostni svet srednjeveških pisarjev (2020) |
| Narodna galerija | 5 | * Stalna zbirka umetnosti na Slovenskem (postavitev 1928, posodobitev/dopolnitev 2022) * Zoran Mušič: Iz umetniške zbirke Ljubljana, Milade in Vande Mušič (postavitev 2016, posodobitev/dopolnitev 2022)   Druge lokacije:   * Vladna umetnostna zbirka (grad Brdo, grad Strmol, postavitev 1986, dopolnitev 2022), * Rojstna hiša Anton Ažbe (Dolenčice) (postavitev 2005, dopolnitev 2018) * Zbirka Abanka (postavitev 2019, dopolnitev 2021) |
| Muzej slovenske osamosvojitve | 0 |  |
| Skupaj | 73 |  |

(Vir: Letna poročila državnih muzejev za leto 2022)

Tabela 6: Število vseh občasnih razstav in naslovi lastnih občasnih razstav, ki so jih realizirali v muzejih v skladu z izdano odločbo o financiranju in so bile na ogled obiskovalcem v letu 2022 v matični muzejski hiši ter dislociranih enotah.

|  |  |  |  |  |
| --- | --- | --- | --- | --- |
| Javni zavod | Število vseh občasnih razstav | | | Naslov nove občasne razstave postavljene v letu 2022 |
| 2020 | 2021 | 2022 |
| Narodni muzej Slovenije | 17 | 14 | 2 | * Dediščina Jožeta Plečnika v Grafičnem kabinetu Narodnega muzeja Slovenije * Razstava Srdjana Živulovića ob 30-letnici samostojnosti Slovenije |
| Prirodoslovni muzej Slovenije | 3 | 5 | 2 | * 200 let zakladnice Narave * Ščepec soli |
| Slovenski etnografski muzej | 15 | 22 | 5 | * Sveti konji – nebesni jezdeci * Zlata doba Plečnikov arhitekture * Barvite podobe svetih ba steklu * Liški pust * Podobe konjev in ljudi |
| Muzej novejše zgodovine Slovenije | 5 | 4 | 4 | * V čevljih zmagovalcev: Slovenci in Slovenke ter njihovi športni uspehi * Izbrane podobe XX. Stoletja (Medinstitucionalna razstava Zgodbe taboriščnikov in taboriščnic deportiranih v KL Auschwitz; Frédérice de la Mure. Potovanje po železni zavesi; Ljubljanski mestni potniški promet, LPP (Avtobusi in trolejbusi Ljubljane 1927 – 1994); Jože Plečnik (1872-1957); DARS: Slovensko avtocestno omrežje (Slovenika, zares si čudovita) Razstava ob 50. obletnici prvega odseka avtoceste v Sloveniji); Edi Šelhaus na Bovškem in v dolini Soče (Edi Šelhaus na Bovškem in ob reki Soči); Na nasprotni strani: življenje legionarja Jožeta Ariha (1911-1981) (Z legijo po Afriki – podobe iz življenja slovenskega legionarja; Osemdeseta: Med uradnim in alternativnim kulturnim dogajanjem, (1979-1991) na fotografijah Janeza Bogatja. (Janez Bogataj: Desetletje (kulturnega) prehoda; Svetozar Guček * Identiteta na prepihu * LITMAG. Dotiki meja in tlakovanje poti k demokratizaciji. Vzhodnoevropske literarne revije 1945 -2004. |
| Tehniški muzej Slovenije | 6 | 15 | 4 | * Vsak milimeter šteje: Geodezija na Slovenskem skozi čas * Tehnika v gospodinjstvu (Človek in hrana v začaranem krogu) * O svetlobi * Pravljice žive v velikem starem mestu – razstava ob 100. obletnici rojstva Ele Peroci |
| Muzej krščanstva na Slovenskem | 2 | 4 |  | * Ob stoletnici province Hčera krščanske ljubezni (1919–2019) (Ob stoletnici Slovenske province Družbe hčera krščanske ljubezni-usmiljenk: 1919-2019) * Spominska cerkev Sv. Duha v Javorci - »bazilika miru« |
| Narodna galerija | 5 | 9 | 8 | * Donacija Metke Krašovec Narodni galeriji, Metka Krašovec : Tomaž Šalamun : Radko Polič – Rac * Nove pridobitve 2011−2021 * Kipar Ivan Štrekelj (1916–1975) * Razstava likovnega natečaja Vtisi iz mojega kraja * Elda Piščanec (1897−1967) * Umetnost nas vse povezuje - Razstava izbranih del udeležencev tečajev 2022 * Matej Sternen (1870–1949)   Matej Sternen (1870–1949 - Risba in grafika   * Odstiranja - umetnina meseca |
| Muzej slovenske osamosvojitve | - | 0 | 2 | * Narod glasuje za…? Samostojnost! Plebisciti skozi čas * Jože Pučnik v spominu sodobnikov in zgodovinskem spominu |
| Skupaj | 53 | 73 | 27 |  |

(Vir: Letno poročilo državnih muzejev za leto 2022)

Primerjava števila vseh vpisanih predmetov v inventarne knjige muzejev in razstavljenih predmetov v letu 2022 kaže, kolikšen delež inventariziranih predmetov, ki jih muzeji hranijo v svojih depojskih prostorih je fizično na ogled javnosti. Iz predloženih podatkov je razvidno, da je bilo javnosti na ogled le 2,5 odstotka inventariziranih predmetov (v letu 2019 je delež 2,7 odstotka in v letu 2020 2,5 odstotka, v letu 2021 je delež 2,6 odstotka). Primerjava skupnega števila predmetov premične kulturne dediščine vpisanih v inventarno knjigo muzeja z urejeno digitalizirano dokumentacijo in razstavljenih predmetov pa je 7,4 odstotka predmetov. V prihodnje bi veljalo razmisliti o povečanju števila predmetov, ki so na ogled javnosti, saj je pristna muzejska izkušnja vezana na neposreden senzoričen stik med obiskovalcem in muzejskim predmetom.

Tabela 7: Število razstavljenih predmetov premične kulturne dediščine v letu 2022.

|  |  |  |  |  |  |
| --- | --- | --- | --- | --- | --- |
| Javni zavod | Stalna razstava | Stalna razstava v dislocirani enoti | Občasna razstava | Gostovanja razstav v drugih muzejih | V izposoji drugim javnim zavodom za daljše obdobje |
| Narodni muzej Slovenije | 8.026 | 1.564 | 438 | 106 | 171 |
| Prirodoslovni muzej Slovenije | 1.460 | 700 | 550 | 132 | 85 |
| Slovenski etnografski muzej | 3.610 | - | 1.626 | 50 | 20 |
| Muzej novejše zgodovine Slovenije | 2.510 | 2.530 | 450 | 36 | 144 |
| Tehniški muzej Slovenije | 2.621 | 1.306 | 690 | 55 | 66 |
| Muzej krščanstva na Slovenskem | 1.117 | 0 | 0 | 0 | 2 |
| Narodna galerija | 532 | - | 391 | - | 1.070 |
| Muzej slovenske osamosvojitve | - | - | 42 | - | - |
| Skupaj podatki za leto 2022 | **19.876** | **6.100** | **4.187** | **379** | **1.558** |
| Skupaj podatki za leto 2021 | 20.860 | 6.081 | 4.235 | 269 | 1.701 |
| Skupaj podatki za leto 2020 | 21.347 | 7.001 | 2.447 | 926 | 537 |
| Skupaj podatki za leto 2019 | 20.978 | 7.492 | 4.258 | 1.609 | 754 |
| Skupaj podatki za leto 2018 | 20.643 | 5.289 | 2.746 | 15.650 | 576 |

(Vir: Letna poročila državnih muzejev za leto 2018, 2019, 2020, 2021 in 2022)

# Gostovanja razstav državnih muzejev v drugih institucijah

S ciljem omogočanje boljše dostopnosti in mobilnosti muzejskih zbirk so tudi letu 2022 v državnih muzejih nadaljevali s postavitvijo razstav izven svojih matičnih muzejskih prostorov. Večina gostovanj je bila izvedena v Sloveniji. Največ gostovanj v drugih državah so izvedli v okviru programa Tehniškega muzeja Slovenije; V Združenih državah Amerike (Washington, Columbus, Betlehem) so gostovali z razstavo »Us and Them without Frontiers/Znanje brez meja«, z razstavo »Izvanbrodski motori iz Kopra«, na Hrvaškem (Reka) in razstavo »Znanje brez meja v Italiji« (Gorica).

Muzej novejše zgodovine Slovenije je gostoval z razstavo »Identiteta na prepihu:« na Hrvaškem (Pazin), v Norveški (Kristiansand), na Danskem (Aarhus), Poljskem (Slupsk) in v Litvi (Vilna). Razstava Slovenskega etnografskega muzeja z naslovom »Vtisi 30« je gostovala v Italiji (Križ pri Trstu).

# Spremljevalni pedagoško-andragoški programi

Celovita izvedba razstavnih projektov vključuje tudi spremljevalni program - pedagoški in andragoški program, namenjen različnim ciljnim publikam (otroci, mladina, odrasli, družine). K celovitosti doprinese tudi pomemben delež izdajanje publikacij ob razstavi (vodnik, katalog). Ustaljen način priprave različnih programov poteka s povezovanjem z drugimi institucijami (vrtci, šolami, fakultetami, univerzo za tretje življenjsko obdobje) in posamezniki/zunanjimi sodelavci z različnih področij. K obstoječim in dobro obiskanim programom dodajajo v muzejih vsako leto nove programe in pri tem sledijo razvoju interesa različnih skupin obiskovalcev po načelu inkluzivnosti.

Graf 3: Gibanje števila obiskovalcev spremljevalnih programov po ciljnih skupinah v obdobju od 2016 do 2022

Stolpični diagram števila obiskovalcev po starostnih skupinah v zadnjih 7 letih.

(Vir: Letna poročila državnih muzejev za leto 2016, 2017, 2018, 2019, 2020, 2021 in 2022)

Tabela 8:Število obiskovalcev izvedenih pedagoško/andragoških programov v letu 2022

|  |  |  |  |  |  |
| --- | --- | --- | --- | --- | --- |
| Javni zavod | Število obiskovalcev izvedenih pedagoško/andragoških programov | | | | Skupno število vseh obiskovalcev pedagoško/  andragoških programov |
| otroci | srednješolci | družine | odrasli |
| Narodni muzej Slovenije | 4.319 | 1.574 | 241 | 1.637 | 7.771 |
| Prirodoslovni muzej Slovenije | 3.927 | 1.629 | 644 | 751 | 6.951 |
| Slovenski etnografski muzej | 3.241 | 1.985 | 179 | 7.011 | 12.416 |
| Muzej novejše zgodovine Slovenije | 4.215 | 3.240 | 562 | 607 | 8.624 |
| Tehniški muzej Slovenije | 13.024 | 2.569 | 1.200 | 2.114 | 18.907 |
| Muzej krščanstva na Slovenskem | 3.301 | 667 | 91 | 3.329 | 7.388 |
| Narodna galerija | 16.989 | 7.409 | 1.862 | 6.707 | 32.987 |
| Muzej slovenske osamosvojitve | 69 |  | 24 | 185 | 278 |
| Skupaj 2022 | 49.085 | 19.073 | 4.803 | 22.341 | 95.322 |
| Skupaj 2021 | 33.686 | 10.139 | 9.776 | 24.348 | 77.939 |
| Skupaj 2020 | 37.300 | 5.107 | 7.925 | 22.365 | 72.697 |

(Vir: Letna poročila državnih muzejev za leto 2022)

V Narodnem muzeju so uspešno nadaljevali z izvedbo programov, ki sodijo zaradi dobre obiskanosti v stalno ponudbo. Vsako leto obstoječe programe posodobijo in dodajo nekatere nove. Zaradi odpovedi razstave na temo odlikovanj je ostal nerealiziran nov program, ki bi naj spremljal razstavo. Na novo je bila oblikovana in ponujena ponudba za srednješolce, in sicer dva muzejska abonmaja – arheološki in umetnostno-zgodovinski v obliki rednih mesečnih srečanj (vodeni ogledi ali predavanja) v skupnem obsegu 20 + 20 učnih ur, ki jih lahko dijaki uveljavljajo tudi kot obveznost v sklopu obveznih šolskih izbirnih vsebin.

V Prirodoslovnem muzeju Slovenije so v letno poročilo zapisali, da glede na ustaljeno prakso vodijo evidenco obiska po ciljnih skupinah. Vsak posamezen program (vodenja, interaktivna vodenja, delavnice, itd.) je zajemal več različnih vsebin, prilagojenih različnim starostnim skupinam, po potrebi pa so pripravili tudi vsebine po naročilu. Za skupine osebe s posebnimi potrebami programe prilagodijo po posvetovanju z njihovimi spremljevalci/skrbniki/učitelji.

V Slovenskem etnografskem muzeju se je spremljevalni program odražal v pestri ponudbi za različne ciljne skupine. Načrtovane spremljevalne programe ob razstavah so v celoti realizirali. V letu 2022 so evidentirali, da je v primerjavi z dvema preteklima »covidnima letoma« naraslo število organiziranih skupin, ki prihajajo v muzej. S koordinatorji se vedno vnaprej dogovorijo glede poteka obiska v muzeju, tako da se utečeni programi lepo nadgrajujejo in dopolnjujejo z novimi. Vrtčevske in osnovnošolske skupine so še vedno najbolj zainteresirane za programe na stalni razstavi, medtem ko za populacijo srednješolcev v programe vedno vključujejo tudi občasne razstave, študentje pa prihajajo v muzej v povezavi s študijskimi programi. Za otroke in družine poskušajo biti aktualni tako z razstavami kot z letnim koledarskim ciklom. Pri realizaciji so zelo pomembni točno in vnaprej določeni termini, na primer tretji četrtki v mesecu so namenjeni »Rdeči niti« – pripovedovanju, prve sobote ustvarjalnim delavnicam. Za otroke so realizirali tudi dejavnosti med zimskimi in poletnimi počitnicami (Počitniški 3M v dveh terminih v sodelovanju z muzeji, ki imajo prostore na Metelkovi). Za odrasle posebej izpostavljajo uspešna javna vodstva, ki potekajo po vseh razstavah Slovenskega etnografskega muzeja.

V Muzeju novejše zgodovine Slovenije so v letu 2022 veliko pozornost pri pedagoškem programu posvetili izvedbi 24 mednarodnih delavnic v okviru EU projekta »Improvisa – Življenje v gibanju« ter uspešnemu zaključku tega projekta. Ugotovili so okrevanje po covidu-19, saj so zabeležili boljši obisk tako v muzeju kot na spletu. Dobro je bil obiskan program ob razstavi »V čevljih zmagovalcev«. Pedagoška služba je navezala dobro sodelovanje z Zavodom RS za šolstvo in v aprilu 2022 v Muzeju novejše zgodovine Slovenije uspešno realizirala seminar za učitelje zgodovine. V muzeju so nadaljevali z dobro obiskanimi in v strokovni javnosti prepoznavnimi sredinimi večeri predavanj o prvi svetovni vojni. V letu 2022 so imeli v sklopu sredinih večerov 10 predavanj, na katerih so predavatelji predstavljali nove raziskovalne izsledke, med njimi so gostili dva ugledna predavatelja, vrhunska strokovnjaka za zgodovino in dediščine prve svetovne vojne iz Avstralije in Italije. Prav tako so v muzeju nadaljevali in popularizirali cikel predavanj na različne teme iz življenja v obdobju socializma. Z raznoliko tematiko so uspeli pridobiti publiko, ki se predavanj redno udeležuje.

V Tehniškem muzeju Slovenije je realizacija spremljevalnih programov potekala v skladu z načrtom za leto 2022. Za šolske in srednješolske skupine so pripravili tematska vodenja po novih občasnih razstavah (»O Svetlobi«, »Človek in hrana v začaranem krogu«), nov kombiniran program v sodelovanju s Komunalnim podjetjem Vrhnika in ponudili nove delavnice (Vrteči obroč, Metulj, Časovni mehanizem, Osnove robotike s Kubo roboti, E-odpadki in naše okolje v sodelovanju s podjetjem ZEOS). V sodelovanju s Fakulteto za kemijo in kemijsko tehnologijo Univerze v Ljubljani so pripravili »Dneve kemijskih znanosti in tehniške varnosti«, »Dneve tekstilstva« s Katedro za tekstilno in oblačilno inženirstvo Naravoslovnotehniške fakultete Univerze v Ljubljani v okviru programa Dnevi znanosti in tehnike. Sodelovali so na Festivalu Hokus pokus v Pionirskem domu, v zimskem času so zainteresirane šole povabile muzejske pedagoge na izvedbo delavnic na šoli. Za širšo javnost so izvedli programe ob Prešernovem dnevu, Mednarodnem muzejskem dnevu, Poletni muzejski noči, Ta veseli dan kulture ter tudi projekt »Noč ima svojo moč« z glavnim dogodkom v septembru »Noč raziskovalcev«. Za družine so v sodelovanju z zunanjimi sodelavci pripravili astronomsko delavnico, ustvarjalno delavnico, predstavitev Photon robotov, drop-in delavnico v sodelovanju z Gostilno Bistra promocijo »Skrivnostne Bistre« (njihovega zeliščnega vrta) ter delavnice kvačkanja za mlade. Poleg so izvedli že uveljavljen program: vodenje za družine po muzejskih zbirkah, počitniških vodenj »Sredi tedna v muzej«, brezplačnih nedeljskih drop-in delavnic, prikazov starih obrti in prikaza »Ukročena elektrika«. Skupaj s še štirimi muzeji (Muzej novejše zgodovine Slovenije, Slovenski planinski muzej, Tržiški muzej in Slovenski šolski muzej) ter Slovenskim olimpijskim komitejem so se povezali v Tednu športa in predstavili svoje občasne razstave na temo športa in kulturne dediščine. Za odrasle so v sodelovanju z zunanjimi sodelavci pripravili opazovanje ptic in rastlin na obronkih barja. V okviru občasne razstave »Človek in hrana« pa vodenje s prof. Janezom Bogatajem. Za ranljive skupine so omogočili po predhodnem dogovoru in ogledu možnosti izvedbe prilagojen program, ki se prilagaja posameznim skupinam. Za vse zainteresirane uporabnike socialnih omrežij so pripravili različne miselne naloge in predloge za delavnice za ustvarjanje doma. Pripravili so fotografsko razstavo, ki se je navezovala na razstavo »Tehnika za šport« (*S cunjo nad glavo* na temo jadralnega padalstva). V Muzeju pošte in telekomunikacij so v letu 2022 pripravili številne dejavnosti za vse starostne skupine. Največji delež obiskovalcev na muzejskih programih predstavljajo skupine osnovnošolcev, ki prihajajo v muzej v okviru dni šolskih dejavnosti. Že vrsto let je najbolj priljubljena in obiskana delavnica izdelava poštnega roga. Za družine in odrasle so pripravili javna vodstva in dneve odprtih vrat, na katerih so ponudili pestre programe tudi v sodelovanju z lokalno skupnostjo z namenom spodbujanja kulturnega turizma.

V Muzeju krščanstva na Slovenskem so v letu 2022 želeli razširiti krog uporabnikov muzeja in se bolj približati družinam in predšolski populaciji. Zato so za družine spomladi organizirali javno prireditev »Spuščanje gregorčkov« po potoku, poleti pa so obiskovalci lahko brez najav v muzeju, spoznavali kaligrafijo na »drop in« delavnici, jeseni pa so v okviru Tedna otroka izvedli lutkovno-doživljajski program. Vsi programi so bili brezplačni. Za najmlajše so razvili nov program »Koki in zlata skleda«, ki je bil odlično sprejet med otroci in vzgojitelji v vrtcu. Veliko obiskovalcev je bilo iz skupine starejši odrasli. Tem obiskovalcem so se s programom vodenega ogleda še bolj približali (počasnejši tempo ogleda, čas za počitek, sedišča za počitek, uporaba dvigala po potrebi…). Dijakom so se še bolj približali tako, da so jim ponudili tematske vodene oglede in jih pripravljali na maturo iz umetnostne zgodovine. Poraslo je povpraševanje po izvedbi ustvarjalnih in kaligrafskih delavnic za majhne, zaključene skupine (družine, sodelavci, manjše skupine prijateljev), na kar so se odzvali in izvedli tovrstne delavnice. V letnem poročilu so poudarili, da je zaposlenih v muzeju za izvajanje vedno bolj prepoznavnega in bogatega pedagoškega programa premalo. Da sploh lahko zadostijo povpraševanju, programe izvajajo vsi zaposleni, pri tem pa jim pomagajo še štirje zunanji vodiči.

V Narodni galeriji so se ob klasičnem naboru spremljevalnih dogodkov v letu 2022 osredotočili predvsem na ranljive skupine in sicer na gluhe in naglušne, kar so uskladili z občasno razstavo o gluhem kiparju Ivanu Štreklju, na mlade obiskovalce, najstnike, v okviru programa »Mularijo v galerijo«. Posebno pozornost so namenili osebam z demenco in z zmanjšano kognitivno sposobnostjo, saj sledijo ciljem, ki so si jih zastavili kot prva muzejska inštitucija v Sloveniji, ki se je začela načrtno ukvarjati s to ciljno publiko ob tem tako perečem socialnim, zdravstvenim problemom družbe 21. stoletja. Med programi, ki so jih razvijali za gluhe in naglušne obiskovalce izstopajo povsem inovativni videoposnetki, z velikimi povečavami umetniških del, ter opremljeni s kretnjami v slovenskem znakovnem jeziku, enostavnem besedilu in glasom, ki gluhi skupnosti omogočajo spoznavanje naše likovne dediščine. Vabijo jih na obisk v galerijo, saj so ti posnetki dostopni ne le preko spleta pač pa tudi ob izbrani umetnini. Prav tako je Zveza društev gluhih in naglušnih Slovenije z odprtimi rokami sprejela pobude galeriji k vpisom novih besed s področja likovne umetnosti v Slovar slovenskega znakovnega jezika, ki jih je bilo sedaj na pobudo Narodne galerije vpisanih že 14. Na vseh navedenih področjih so dosegli zastavljene cilje – program za demenco je dobil nagrado ICOM Slovenija 2022, v kategoriji promoviranje vsakoletne izbrane ICOM-ove teme Moč muzejev, prek združenja Spominčica - Alzheimer Slovenija so bili tudi del evropskega projekta Erasmus+ ARTvs DEMENTIA. Program za mlade je bil dobro sprejet, saj najstniki obiskujejo programe in spoznavajo umetnine iz stalne zbirke skozi risanje na način mange. Vsi tečaji, ki jih pripravljajo v Narodni galeriji so polno zasedeni, zaradi velikega zanimanja so morali uvesti še dodatne termine, dobro so zasedene vse počitniške delavnice. Delo Narodne galerije z najstniki sta prepoznali Evropska muzejska akademija in Mednarodno združenje otrok v muzejih »Hands On«! in galerijio uvrstili med pet nominirancev za nagrado Children in Museum Award.

V Muzeju slovenske osamosvojitve so k občasnim razstavam pripravili spremljevalni program v skladu s kadrovskimi možnostmi. Za obe razstavi je bila pripravljena pedagoška soba namenjena ciljnim skupinam obiskovalcev. Za ranljive skupine je bila pripravljena zvočna knjiga. Pripravili so tudi spremljevalni program za odrasle – odmeven dvodnevni posvet »Jože Pučnik v spominu sodobnikov in zgodovinskem spominu«.

Tabela 9: Izvajanje spremljevalnih programov za otroke in družine v letu 2022.

|  |  |  |  |  |  |  |
| --- | --- | --- | --- | --- | --- | --- |
| Javni zavod | Programi za otroke | | | Programi za družine | | |
| Število pripravljenih programov | Število novih programov | Število obiskovalcev | Število pripravljenih programov | Število novih programov | Število obiskovalcev |
| Narodni muzej Slovenije | 66 | 6 | 4.319 | 5 | 1 | 241 |
| Prirodoslovni muzej Slovenije | 10 | 5 | 3.927 | 6 | 0 | 644 |
| Slovenski etnografski muzej | 41 | 6 | 3.241 | 25 | 14 | 179 |
| Muzej novejše zgodovine Slovenije | 73 | 12 | 4.215 | 5 | 1 | 562 |
| Tehniški muzej Slovenije | 74 | 10 | 13.024 | 25 | 9 | 1.200 |
| Muzej krščanstva na Slovenskem | 8 | 2 | 3.301 | 4 | 3 | 91 |
| Narodna galerija | 82 | 37 | 16.989 | 14 | 3 | 1.862 |
| Muzej slovenske osamosvojitve | 2 | 2 | 69 | 1 | 1 | 24 |
| Skupaj 2022 | 356 | 80 | 49.085 | 85 | 32 | 4.803 |
| Skupaj 2021 | 291 | 78 | 33.686 | 84 | 47 | 9.766 |
| Skupaj 2020 | 303 | 96 | 37.301 | 105 | 40 | 7.925 |


(Vir: Letna poročila državnih muzejev za leto 2022)

Tabela 10: Izvajanje spremljevalnih programov za mladino in odrasle v letu 2022

|  |  |  |  |  |  |  |
| --- | --- | --- | --- | --- | --- | --- |
| Javni zavod | Programi za mladino (srednješolci) | | | Programi za odrasle | | |
| Število pripravljenih programov | Število novih programov | Število obiskovalcev | Število pripravljenih programov | Število novih programov | Število obiskovalcev |
| Narodni muzej Slovenije | 39 | 21 | 1.574 | 13 | 7 | 1.637 |
| Prirodoslovni muzej Slovenije | 5 | 0 | 1.629 | 2 | 1 | 751 |
| Slovenski etnografski muzej | 19 | 8 | 1.985 | 18 |  | 7.011 |
| Muzej novejše zgodovine Slovenije | 26 | 4 | 3.240 | 18 | 18 | 607 |
| Tehniški muzej Slovenije | 37 | 8 | 2.569 | 33 | 8 | 2.114 |
| Muzej krščanstva na Slovenskem | 7 | 1 | 667 | 3 | 1 | 3.329 |
| Narodna galerija | 38 | 19 | 7.409 | 91 | 55 | 6.707 |
| Muzej slovenske osamosvojitve |  |  |  | 2 | 2 | 185 |
| Skupaj 2022 | 171 | 61 | 19.073 | 180 | 92 | 22.341 |
| Skupaj 2021 | 154 | 54 | 10.139 | 22.559 | 210 | 24.348 |
| Skupaj 2020 | 206 | 89 | 5.107 | 271 | 148 | 22.365 |

(Vir: Letna poročila državnih muzejev za leto 2022)

Graf 4**:** Primerjava števila vseh evidentiranih obiskovalcev muzeja in števila obiskovalcev, ki so obiskali spremljevalne pedagoško/andragoške programe (otroci, mladi, družine, odrasli).




(Vir: Letna poročila državnih muzejev za leto 2016, 2017, 2018, 2019, 2020, 2021 in 2022)

# Obisk v državnih muzejih

Ministrstvo že od leta 2001 sistematično in redno spremlja obiskanost muzejev, ki izvajajo naloge javne muzejske službe financirane iz sredstev državnega proračuna. Iz podatkov, ki jih posredujejo ministrstvu v letnih poročilih direktorji javnih zavodov je razvidno, da se število obiskovalcev iz leta v leto povečuje. To je razvidno tudi iz priloženega grafa, ki prikazuje število obiskovalcev do leta 2019. V letu 2020 je razviden izrazit padec obiskov. Razlog za zmanjšanje števila je v izvajanju ukrepov, ki so bili sprejeti na nivoju celotne Evropske unije in Slovenije za zajezitev epidemije covida-19. V času trajanja ukrepov so bili muzeji pretežni del leta 2020 in 2021 zaprti za javnost. Z letom 2022 so ponovno odprli svoje prostore javnosti in od takrat se obisk znova povečuje.

Graf 5: Število obiskovalcev v državnih muzejih iz tujine od leta 2013 do 2022



(Vir: Letna poročila državnih muzejev za leta 2013, 2014, 2015, 2016, 2017, 2018, 2019, 2020, 2021 in 2022)

V letu 2022 je osem državnih muzejev obiskalo skupno 249.296 obiskovalcev. To je 102.191 več obiskovalcev kot v letu 2021 oziroma 40 odstotkov. V vseh državnih muzejih se je obisk po obdobju izvajanja ukrepov za zajezitev epidemije covida-19, precej povečal. Povečalo se je tudi število tujih gostov. Iz podatkov v Finančnih poročilih za leto 2022 je razvidno tudi povečanje prihodkov od prodanih vstopnic.


Za uresničevanje s poslanstva državnih muzejev morajo biti zavodi odprti za ogled razstav vse dni v letu, razen praznikov, z izjemo 8. februarja, slovenskega kulturnega praznika. Vsak obiskovalec mora biti za vstop v muzej evidentiran in prejeti vstopnico. Zaradi omogočanja najširše dostopnosti omogočajo državni muzeji obiskovalcem tudi brezplačne vstopnice. V skladu z veljavnimi sklepi o ustanovitvi državnih muzejev imajo le ti brezplačne oglede stalnih razstav vsako prvo nedeljo v mesecu. V priloženem Grafu 6 je razvidno razmerje med deležem prodanih in brezplačnih vstopnic v državnih muzejih v zadnjih desetih letih. Za leto 2022 se je ustaljeno razmerje precej spremenilo, saj je bil večji delež izdanih vstopnic tudi plačanih vstopnic.

Tabela 11: Skupno število izdanih vstopnic v državnih muzejih (evidentiran obisk - plačane in brezplačne vstopnice), od tega brezplačne (otroci in mladina) in skupni prihodek o prodanih vstopnic v letu 2022

|  |  |  |  |  |
| --- | --- | --- | --- | --- |
| Javni zavod | Skupno število izdanih (registriranih)  vstopnic | Število plačanih vstopnic | Brezplačne vstopnice otroci in mladina | Prihodek od prodanih vstopnic |
| Narodni muzej Slovenije - Prešernova | 31.055 | 19.038 | 4.464 | 90.014 |
| Narodni muzej Slovenije - Metelkova | 2.860 | 1.010 | 449 | 6.552 |
| Narodni muzej Slovenije - grad Snežnik | 11.396 | 9.324 | 656 | 49.342 |
| Prirodoslovni muzej Slovenije | 32.127 | 15.321 | 3.668 | 60.200 |
| Prirodoslovni muzej Slovenije - Enota Juliana | 6.007 | 4.365 | 474 | 12.806 |
| Slovenski etnografski muzej | 23.727 | 13.017 | 3.139 | 51.796 |
| Muzej novejše zgodovine Slovenije | 14.298 | 10.570 | 1.785 | 40.063 |
| Muzej novejše zgodovine Slovenije - Enota Brestanica | 9.623 | 7.495 | 466 | 0 |
| Muzej novejše zgodovine Slovenije - Enota Pivka | 3.900 | 1.985 | 1.915 | 4.665 |
| Tehniški muzej Slovenije - Bistra | 35.549 | 30.500 | 2.238 | 116.303 |
| Tehniški muzej Slovenije - Enota Polhov Gradec | 4.938 | 3.510 | 847 | 6.740 |
| Tehniški muzej Slovenije - Enota Soteska | 791 | 783 | 0 | 1.021 |
| Muzej krščanstva na Slovenskem | 7.670 | 6.379 | 362 | 24.667 |
| Narodna galerija | 64.441 | 39.867 | 4.689 | 207.118 |
| Muzej slovenske osamosvojitve | 914 | 0 | 69 | 0 |
| Skupaj 2022 | **249.296** | **177.740** | **25.221** | **671.287** |
| Skupaj 2021 | 147.105 | 85.518 | 13.792 | 378.869 |

(Vir: Letna poročila državnih muzejev za leto 2022)

Graf 6: Število izdanih vstopnic (plačanih in brezplačnih) v državnih muzejih in število prodanih vstopnic od leta 2013 do 2022.



(Vir: Letna poročila državnih muzejev za leto 2013, 2014, 2015, 2016, 2017, 2018, 2019, 2020, 2021 in 2022)

Po končni epidemiji covida-19 je turizem znova v razcvetu. Ljubljana ostaja na vrhu seznama priljubljenih destinacij med tujimi turisti. Vedno več je tudi turistov, ki si ob obisku mesta ogledajo še razstave v državnih muzejih. Med najbolj obiskanimi muzeji, z več kot 10.000 obiskovalcev v letu 2022 sta bila Narodni muzej Slovenije (Prešernova) in Narodna galerija, ki imata svoje prostore v strogem središču mesta.

Tabela 12: Skupno število izdanih vstopnic obiskovalcem iz tujine v posameznih državnih muzejih (plačane in brezplačne vstopnice).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Javni zavod | Število obiskovalcev iz tujine | | | | | | | | |
| 2014 | 2015 | 2016 | 2017 | 2018 | 2019 | 2020 | 2021 | 2022 |
| Narodni muzej Slovenije | 4.345 | 8.312 | 8.572 | 11.032 | 13.376 | 13.199 | 3.249 | 4.079 | 11.763 |
| Narodni muzej Slovenije - Metelkova | 1.731 | 1.746 | 1.413 | 1.291 | 1.457 | 1.881 | 377 | 570 | 725 |
| Narodni muzej Slovenije - grad Snežnik | 2.624 | 2.510 | 3.129 | 4.809 | 5.203 | 3.637 | 526 | 1.130 | 1.926 |
| Prirodoslovni muzej Slovenije | 4.772 | 5.821 | 6.263 | 1.394 | 1.919 | 1.766 | 271 | 256 | 1.098 |
| Prirodoslovni muzej Slovenije - Enota Juliana | - | - | - | 967 | 1.774 | 1.861 | 827 | 1.812 | 2.017 |
| Slovenski etnografski muzej | 1.567 | 1.824 | 2.585 | 4.466 | 7.314 | 8.053 | 1.588 | 1.734 | 6.764 |
| Muzej novejše zgodovine Slovenije | 2.358 | 2.006 | 2.649 | 5.516 | 5.785 | 6.378 | 1.244 | 2.045 | 3.978 |
| Muzej novejše zgodovine Slovenije - Enota Brestanica | - | - | - | 1.073 | 1.334 | 477 | 246 | 448 | 1.344 |
| Muzej novejše zgodovine Slovenije - Enota Pivka | - | - | - | - | - | 1.179 | 90 | - | 469 |
| Tehniški muzej Slovenije - Bistra | 2.127 | 1.741 | 1.620 | 2.589 | 2.780 | 3.915 | 434 | 893 | 1.839 |
| Tehniški muzej Slovenije - Enota Polhov Gradec | - | - | - | 169 | 64 | 230 | 15 | 27 | 53 |
| Tehniški muzej Slovenije - Enota Soteska | - | - | - | -- | - | - | - | - | - |
| Muzej krščanstva na Slovenskem | 811 | 1.014 | 958 | 1.059 | 1.282 | 1.628 | 63 | 369 | 879 |
| Narodna galerija | 3.783 | 4.972 | 7.581 | 10.288 | 11.022 | 12.556 | 2.461 | 3.897 | 11.127 |
| Muzej slovenske osamosvojitve | - | - | - | - | -- | - | - | - | 11 |
| Skupaj | 24.118 | 29.946 | 34.770 | 46.670 | 53.310 | 56.760 | 11.391 | 17.260 | 43.993 |

(Vir: Letna poročila državnih muzejev za leto 2014, 2015, 2016, 2017, 2018, 2019, 2020. 2021 in 2022)

# Dostopnost državnih muzejev ranljivim skupinam obiskovalcev

Nova vloga muzejev, posebno tistih, ki hranijo bogato nacionalno dediščino se v sodobni družbi spreminja. Poleg osnovnih nalog izvajanja strokovne javne službe s poudarkom na varstvu kulturne dediščine (evidentiranje, preučevanje, priprava razstav in spremljevalnih programov, publiciranje), je vedno bolj pomembno komuniciranje z najširšo javnostjo. Zagotavljanje dostopnosti do informacij o kulturni dediščini in vključevanje oseb z oviranostjo v njeno varstvo, je eden izmed ciljev, ki se mu v zadnjih desetletjih namenja posebna skrb. Ministrstvo je že leta 2006 pričelo izvajati aktivnosti, katerim so sledili prvi premiki sistemskega dela na področju dostopnosti muzejev osebam z oviranostjo. V teh letih je ministrstvo skupaj z muzeji in drugimi deležniki ter načrtnim delom prišlo do točke, da inkluziven muzej ni več le prioritetni cilj, temveč ustaljena praksa sodobnega muzejskega dela.

Usposabljanje zaposlenih za delo z oviranimi osebami je nujno potrebno, da bi lahko vključevali invalide kot dejavne člane družbe na področju varstva in predstavljanja kulturne dediščine. S tem ciljem so na področju varstva kulturne dediščine v letu 2022, v Službi za premično dediščino in muzeje (SPDM), ki deluje kot enota znotraj Narodnega muzeja Slovenije, izvedeli neformalna usposabljanja, ki so bila namenjena tistim muzejskih delavcem, ki v svojih ustanovah skrbijo za področje dostopnosti. Večinoma so se usposabljanj udeležili muzejski pedagogi. V SPDM so v letu 2022 organizirali strokovno izpopolnjevanje z naslovom »Dostopnost slovenskih muzejev in galerij slepim in slabovidnim obiskovalcem«, ki je potekalo 30. 9. 2022 v prostorih Narodnega muzeja Slovenije na Metelkovi. Poleg predstavitve slabovidnosti in slepote so predstavniki organizacij s tega področja (nekateri sami slepi oziroma slabovidni) izpostavili potrebe slepih in slabovidnih obiskovalcev muzejev in galerij ter možnosti prilagoditev razstav in programov, ki jim lahko omogočijo boljšo muzejsko izkušnjo. Pri tem so posebej poudarili specifike prilagajanja muzejskih in galerijskih vsebin slepim in slabovidnim učencem in študentom. Ob konkretnih zvočnih in videoposnetkih sta predavatelja predstavila zakonitosti in izzive avdiodeskripcije. V drugem delu usposabljanja so udeleženci preizkusili, kako spremljati slepo osebo v muzeju, kako muzej doživlja slepa oseba, ki si ga »ogleduje« z belo palico, kaj pri ogledu razstave pomeni zmanjšana ostrina vida (ob uporabi simulacijskih očal) in kako si oseba s slepoto ogleda 3D umetniško delo. Predavatelji so predstavili še bralne pripomočke in izdelavo tipnih knjig.

Obiskovalci muzejev so se v času ukrepov za zajezitev covida-19, navadili na obiskovanje muzejev preko spletnih strani, preko katerih si ogledujejo razstave in pridobivajo nove informacije o kulturni dediščini. To hkrati tudi pomeni boljšo dostopnost do muzejskih vsebin, zbirk in predmetov. Pomembno je še zlasti zato, ker je vedno več spletnih strani državnih muzejev pripravljenih tako, da so dostopne tudi senzorno oviranim osebam. Za lažjo navigacijo po spletnih straneh državnih muzejev je bila opravljena tehnična prenova spletnih strani (poenoteni dostopi do različnih spletnih strani), kar olajša iskanje želenih vsebin tudi invalidnim osebam. Žal s strani invalidskih organizacij še ne prihaja dovolj pobud za vključevanje v izvajanje projektov. Eden od možnih vzrokov je, da je državnih muzejih še vedno problem fizična dostopnost do grajenega okolja, saj so prilagoditve historičnih objektov zahtevne in drage. Invalidi potrebujejo prioritetno prilagoditve v okolju, da bi jim omogočili samostojno gibanje in enakovredno sodelovanje.

V muzejih sicer permanentno skrbijo, da so v največji mogoči meri aktivnosti vsebin javne službe dostopne vsem obiskovalcem. Pri tem upoštevajo, že uvodoma poudarjeno načelo inkluzivne dostopnosti. V nadaljevanju so navedeni poudarki, ki so jih v letnih poročilih 2022 navedli direktorji državnih muzejev. V nadaljevanju se navaja nekaj primerov dobrih praks iz državnih muzejev.

V Narodnem muzeju Slovenije zagotavljajo najširšo dostopnost do razstav/spremljevalnih programov /informacij pri pripravi novih razstav. Pri tem upoštevajo smernice (širina hodnikov, velikost črk, kontrast …). V izvajanje nalog javne službe vključujejo tudi invalidne osebe. Spletne strani so prilagojene senzorno oviranim osebam. Spletna stran www.nms.si je bila izdelana sledeč smernicam za zagotovitev dostopnosti spletnih strani javnega sektorja za invalide na podlagi priporočil WCAG 2.0 (Web Content Accessibility Guidelines), ki jih je definiral konzorcij za svetovni splet (W3C). Zato redno posodabljajo: gradnike spletne strani in naložene datoteke poimenujejo opisno, da so razumljivi za uporabnike bralnikov zaslona (za slepe in slabovidne), stavki so jasno razumljivi; zvok in slika naloženih videov se ne prožita samodejno (zaradi oseb s kognitivnimi težavami); ne nalagajo vsebin, ki bi lahko povzročile napade in vztrajajo pri zgradbi spletnih menijev, ki so poenoteni z drugimi državnimi muzeji.

V Prirodoslovnem muzeju Slovenije imajo v okviru sistema podpore delodajalcem, ki zaposlujejo tudi invalidne osebe sklenjeno pogodbo za čiščenje z ŽIP, ki zaposluje invalide in jim omogoča doseganje kvote v skladu z zakonodajo.

V Slovenskem etnografskem muzeju so v letnem poročilu predstavili novosti za zagotavljanje dostopnosti do grajenega okolja ali do objektov. V muzeju so decembra 2021 odprli novo preurejeno pritličje razstavne hiše, s katerim je omogočen prijaznejši sprejem obiskovalcev. Omogočen je samostojni vstop gibalno in senzorno oviranim. Prostor muzejske avle je odprt in sedaj združuje recepcijo s Trgovino SEM, prostor za večnamenske dejavnosti (Atelje SEM), kjer v enem delu v delavnici Malega mojstra poteka program za otroke, v drugem pa živa muzejska dejavnost – tkanje. Dostop do informacij, razstav in sanitarij je urejen zelo dobro. Program je dostopen tudi ranljivim skupinam. Zagotavljanje dostopnosti do razstav/spremljevalnih programov/informacij s pripravami dodatnih vsebin, kot so redne objave na spletu (informacije, fotografsko gradivo), z virtualnimi in e-razstavami, s promocijskimi videi, javljanji v živo na družbenih omrežjih je samoumeven del javne službe. Muzej za senzorno in slušno ovirane (ob predhodni najavi) zagotavlja tudi vodene oglede s tolmači in spremljevalci. Z dnevi odprtih vrat (16 dni v letu) in posebnimi akcijami (15 dni) ter dogodki (skupne vstopnice z drugimi muzeji) zagotavlja brezplačen dostop do kulturne dediščine, ki jo hrani. Muzej je vključen v sistem podpore delodajalcem, ki zaposlujejo invalidne osebe (čistilni servis). Spletna stran Slovenskega etnografskega muzeja je prilagojena senzorno oviranim osebam od leta 2015.

V Muzeju novejše zgodovine Slovenije odprtja razstav, predavanja in druge spremljevalne dogodke ali prenašajo neposredno v živo (YouTube ali Zoom), ali pa so posnetki na voljo po dogodku. Obenem prilagajajo razstave v 360-stopinjsko spletno različico za ogled od doma.

V Tehniškem muzeju Slovenije zaradi stanja in vrste objektov v katerem se nahajajo zbirke, žal že dlje časa niso mogli izvajati posegov, ki bi izboljšali dostopnost do kulturne dediščine gibalno oviranim. Te izboljšave so vključili v idejno zasnovo muzeja po prenovi, ki naj bi se začela v 2023 v okviru NOO. V skladu s smernicami za vzpostavitev dostopnosti kulturne dediščine ranljivim skupinam in strokovnimi standardi se trudijo vsako novo razstavo pripraviti tako, da njeno vsebino približajo čim širši množici obiskovalcev. Poudarili so, da aktivno sodelujejo z »Junaki tretjega nadstropja«, prav tako vsem predstavnikom ranljivih skupin vedno omogočijo prost vstop v muzej.

Narodna galerija je dostopna vsem. Vstop je dovoljen tudi psom vodnikom. Osebam z ovirami omogočajo brezplačen vstop. Galerija je opremljena s klančinami in z dvigali. Za osebe na invalidskih vozičkih je razstavna stavba dostopna pri glavnem vhodu na Prešernovi cesti 24, kjer je na voljo tudi zvonec za odpiranje vrat. Osebe na invalidskih vozičkih se lahko po galeriji in razstavnih prostorih v vseh nadstropjih premikajo samostojno, le pri dostopu do stalne razstave del Zorana Mušiča v pritličju in kletnega razstavišča Galerija Narodni dom, je potrebna pomoč galerijskega osebja. Za osebe z gibalnimi ovirami je dostopna tudi upravna stavba. Toaletni prostori so primerno urejeni za osebe z gibalnimi ovirami. Obiskovalcem omogočajo izposojo invalidskega vozička in vozička za otroke. Vodstva po razstavah so za vse osebe z oviranostjo brezplačna. Po predhodni najavi organizirajo prilagojen voden ogled s kopijami muzejskih predmetov in taktilnimi oziroma več čutnimi pripomočki, s katerimi obogatijo in približajo razlago. Po dogovoru poskrbijo za tolmačenje v slovenski znakovni jezik. V muzeju so na voljo individualne indukcijske zanke za uporabo avdio vodičev in sistemov vodenja. Obiskovalcem so na voljo tudi avdio vodiči po stalni zbirki in občasnih razstavah. Do opisov obdobij in izbranih umetniških del se lahko dostopa prek QR oznak. Izbrana umetniška dela stalne zbirke in nove kretnje, ki so jih dodali v slovar slovenskega znakovnega jezika, so na galerijskih zaslonih in na spletni strani predstavljeni v slovenskem znakovnem jeziku. V stalni zbirki je na voljo tipna prilagoditev slike Mihaela Stroja Luiza Pesjak, opremljena s povečevalnim steklom, z opisom dela v Braillovi pisavi in zvočnim opisom, vendar so jo zaradi varnosti in epidemioloških razmer umaknili, a so zato obogatili prilagojena vodstva z novimi pripomočki. V okviru sistema podpore delodajalcem, ki zaposlujejo invalide imajo zaposleni dve osebi, ki sta po ZPIZ odločbi uvrščeni v III. kategorijo invalidnosti. Narodna galerija omogoča dostopnost spletišča https://www.ng-slo.si/si/v skladu z Zakonom o dostopnosti spletišč in mobilnih aplikacij, Uradni list RS, št. 30/18.

V Muzeju krščanstva na Slovenskem so zapisali, da v letu 2022 ni bilo novosti na področju dostopnosti ranljivim skupinam.

# Mednarodno sodelovanje in projekti Evropske unije

Državni muzeji se vključujejo v projekte, ki jih sofinancira Evropska unija z namenom sodelovanja med institucijami s ciljem preučevanja kulturne dediščine in izmenjave praks ter konkretnih izkušenj med državami članicami EU. Institucije EU priznavajo, da kulturna dediščina prispeva h kakovosti življenja ljudi, omogoča socialno vključenost in tudi njen gospodarski vpliv. V priloženi Tabeli 13 so predstavljani vsi projekti, ki so jih v letu 2022 izvajali državni muzeji.

Tabela 13**:** Projekti financirani in sofinancirani iz sredstev EU v letu 2022

|  |  |  |  |
| --- | --- | --- | --- |
| Javni zavod | Naslov projekta | Nosilec projekta in trajanje projekta | Sodelujoče države |
| Narodni muzej Slovenije | Kreativno podjetništvo v keramičnih regijah – razvijanje, izobraževanje, vzpodbujanje (CerDee) | Porzellanikon  2020 do 2022 | Koordinator Italija, sodelujoči: Slovenija, Nemčija, češka, Poljska, Avstrija |
| Active & intelligent PAckaging materials and display cases as a tool for preventive conservation of Cultural Heritage (APACHE) | Center for Colloid and surface Science (Italija)  2020 do 2022 | Italija (koordinator)  partnerji iz drugih držav |
| Danubes Archaeological eLandscapes (Interreg V-B Podonavje 2020- 2022) | Universalmuseum Joanneum 1.7.2020 -31.12.2022 | Avstrija, Madžarska, Češka, Hrvaška, Nemčija |
| Prirodoslovni muzej Slovenije | PIPOPS (Erazmus+): KA1-AE-29/20 | Staša Tome | Slovenija |
| Slovenski etnografski muzej | EU projekt Taking Care: Ethnographic and World Cultures Museums as Spaces of Care | Weltmuseum Wien/KHM-Museumsverband, Vienna (AT)  (oktober 2019 – 30. september 2023) | Švedska, Francija, Danska, Nemčija,  Slovenija, Španija, Velika Britanija, Nizozemska, Italija, Belgija |
| Slovenska romska pot | Nosilec projekta: socialno podjetje EPEKA - Znanstveno-raziskovalno združenje za umetnost, kulturne in izobraževalne programe in tehnologijo; oktober 2021 – marec 2023 | Slovenija  (financer: projekt sofinancirata Republika Slovenija in Evropska Unija iz Evropskega socialnega sklada) |
| TRACTS – Sledovi kot agenda za raziskovanje podnebnih sprememb, tehnologij in družbene pravičnosti | Vodja projekta je dr. Aimee Joyce z univerze St. Andrews na Škotskem. Oktober 2021 – oktober 2025 | COST Action – ustvarjanje mreže raziskovalcev |
| Projekt Ples kot nesnovna kulturna dediščina: Novi modeli omogočanja participativnih plesnih dogodkov | Nosilec projekta:**Norwegian centre for traditional music and dance;** junij 2022–november 2025 | 9 partnerjev in 2 pridružena partnerja projekta iz 6 držav: Norveška, Belgija, Slovenija, Madžarska, Grčija, Romunija, Švedska |
| Muzej novejše zgodovine Slovenije | IMPROVISA – Life in Motion | Documenta Creaciones Multimedia Avanzadas, Španija; 1.oktober 2020 – 30. september 2022 | Španija, Italija, Poljska, Grčija, Slovenija |
| I-ON: Identity on the Line (Identiteta na prepihu) | Muzej Vest-Agder, September 2019 – avgust 2023 | Norveška |
| Dotiki meja in tlakovanje poti k demokratizaciji, Vzhodnoevropske literarne revije 1945 – 2004 - LITMAG | Beletrina  marec 2022 – marec 2024 | Slovenija, Poljska, Madžarska, Litva, Avstrija, Italija |
| Tehniški muzej Slovenije | HECTOR, ERASUMUS+ | Unione di Comuni Amiata Val d´Orcia  1. 9. 2019–31.12. 2022 | Italija |
| Noč ima svojo moč | Hiša eksperimentov | Slovenija |
| Narodna galerija | Erasmus +: OTA - Online teaching advancement, Science through Art | Nosilec projekta: Izobraževalni center Geoss  1. april 2020 – 31. marec 2023 | Slovenija, Finska, Italija, Ciper |
| Erasmus +: Smartdema | Nosilec projekta: Univerza Dokuz Eylula, Izmir, Turčija 1. september 2020 – 31. avgust 2022 (uradni datumi; zaradi zamika podpisa pogodbe se je projekt pričel izvajati 20. decembra 2020) | Turčija, Slovenija, Nizozemska, Francija |
| The Getty Foundation, The Paper Project Initiative: Angleški katalog in mikrostran Hinka Smrekarja | Nosilec projekta: Narodna galerija 12. maj 2020 – 30. september 2022 | Slovenija, ZDA |


(Vir: Letna poročila državnih muzejev za leto 2022)

# Zaposleni v državnih muzejih

Ministrstvo za kulturo v okviru veljavnih predpisov in proračunskih izhodišč zagotavlja javnim zavodom sredstva za kritje stroškov dela – za plače, prispevke in druge osebne prejemke zaposlenim. V osmih državnih muzejih je bilo za leto 2022 namenjeno za stroške dela - za plače, prispevke in druge osebne prejemke 7.560.568 evrov (za leto 2021: 7.089.817 evrov), kar je 6,3 odstotka več kot predhodno leto.

V državnih muzejih s pristojnosti Direktorata za kulturno dediščine je bilo v letu 2022 zaposlenih 231,2 oseb. Ministrstvo za kulturo je krilo stroške dela 211,75 zaposlenih iz sredstev državnega proračuna, 19,45 je bilo financiranih iz lastnih prihodkov (prodaja blaga in storitev) in iz drugih virov (EU projektov, ARRS). Največ zaposlenih iz izvenproračunskih virov je imel Narodni muzej Slovenije, in sicer 14 zaposlenih. Urejanje kadrovskih zadev in kreiranje kadrovske politike v javnih zavodih poteka v skladu s proračunskimi izhodišči in predpisi ter sprejetimi sistemizacijami in je v pristojnosti direktorjev javnih zavodov.


Graf 7: Število zaposlenih v državnih muzejih glede na vir prihodka, na dan 1.1.2022



(Vir: Letna poročila državnih muzejev za leto 2022)


Prikaz gibanja starostne sestave zaposlenihh strokovnih delavcev in vseh zaposlenih v državnih muzejih, katerih stroški dela so financirani iz sredstev državenga proračuna je razviden iz priloženih grafov za leto 2021 in 2022.

Graf 8: Primerjava starostne sestave vseh zaposlenih in od tega strokovnih delavcev v državnih muzejih na dan 1. 1. 2021



(Vir: Letna poročila državnih muzejev za leto 2021)

Graf 9: Primerjava starostne sestave vseh zaposlenih in od tega strokovnih delavcev v državnih muzejih na dan 1. 1. 2022

****


(Vir: Letna poročila državnih muzejev za leto 2022)

Ponovno se ugotavlja, da je bilo največ zaposlenih letu 2022 v starostnem obdobju od 50 do 59 let, sledi obdobje od 40 do 49 let, takoj za tem pa obdobje nad 60 let. Vedno bolj opazno je povečanje starosti nad 60 let. Najnižji delež zaposlenih strokovnih delavcev je še vedno v starostnem obdobju do 29 let. V državnih muzejih v izvajanje nalog javne službe vključujejo tudi občasne projektne zaposlitve preko podjemnih in avtorskih pogodb, študentsko delo, prostovoljce in izvajalce javnih del.

# Prostori za izvajanje nalog javne službe

V letu 2022 je prišlo so spremembe lokacije depojskih prostorov Slovenskega etnografskega muzeja. Zaradi odpovedi najemne pogodbe Zavoda RS za blagovne rezerve, za depojske prostore Slovenskega etnografskega muzeja v Zalogu pri Ljubljani. Zato so v muzeju iskali ustrezne nadomestne prostore. Kot najboljša možnost najema ustreznih depojev se je izkazala v Tržiču, kjer ima muzej od 1. 5. 2022 najete dodatne depojske prostore v BPT d. o. o., Tržič. V letu 2022 so zato prioritetno izvedli selitev dislocirane enote iz Zaloga v novo najete prostore, ki se nahajajo v BPT- Tržič. Izvedli so selitev okoli 700 predmetov, večinoma večjih dimenzij, vključno s selitvijo monge in demontažo ter prenosom zaščitnega nadstreška. Selitev je potekala v treh fazah: priprava novih prostorov, priprava muzealij na transport ter umestitev muzealij v novi depo. Ob selitvi so bili vsi predmeti tudi strokovno pregledani, po potrebi so se izvajali tudi preventivni konservatorski postopki, predmeti so bili ustrezno zaščiteni za prevoz. Pred samo selitvijo so izvedli valorizacijo sistemske ureditve depoja z upoštevanjem možnosti in želje muzeja po vzpostavitvi oglednega depoja v bližnji prihodnosti. Z novimi prostori, novo postavitvijo in organizacijo depoja so pridobili boljšo preglednost nad hranjenimi predmeti, večji izkoristek prostora ter s tem posledično boljše pogoje dolgotrajnejše varstvo in hranjenje predmetov.

Graf 10: Površine depojskih prostorov državnih muzejev v letu 2022 (v m²)




(Vir: Letna poročila javnih zavodov za leto 2022)

# Investicijsko vzdrževanje in nakup opreme

V letu 2022 so bila vsem državnim muzejem v pristojnosti Direktorata za kulturno dediščino, z odločbami dodeljena tudi namenska sredstva državnega proračuna za investicijsko vzdrževanje in nakup opreme v skupni višini 1.899.798 evrov. V okviru investicijskega vzdrževanja so bila dodeljena namenska sredstva državnega proračuna v večjem obsegu kot doslej, tudi zaradi izvajanja določil Zakona o zagotavljanju sredstev za določene nujne programe Republike Slovenije v kulturi (Uradni list RS, št. 73/19).

Graf 11: Porabljena odobrena proračunska sredstva za investicijsko vzdrževanje in nakup opreme v letu 2022 (v evrih)



(Vir: Letna poročila javnih zavodov za leto 2022)

V Narodnem muzeju Slovenije so odobrena proračunska sredstva porabili za sanacijo kletnih prostorov na Prešernovi 20 v Ljubljani, kjer je poleg zamakanja skozi stene v preteklosti več krat prihajalo do izliva meteorne vode skozi pritlična okna. Izvedena je bila popolnoma nova drenaža na delu, kjer je bilo zamakanje v preteklih letih najbolj intenzivno. Stene so popolnoma izolirali, v notranjosti prostorov pa so odpravili posledice zamakanj. V okviru prijavljenih nalog investicijskega vzdrževanja so se odrekli izvedbi sanacije posledic zamakanja v kletnih depojih NMS-Metelkova zaradi premalo preizkušene metode sanacije. Kljub temu so izvedli ostala načrtovana dela, čeprav so zelo težko našli zanesljivega ponudnika/izvajalca teh del. Zaradi tega so se tudi odrekli delu odobrenih proračunskih sredstev, saj vseh planiranih del v letu 2022 ne bi nikakor mogli realizirati. Realizirali so zlasti posege, s katerimi so omogočili popolno funkcionalnost pedagoške sobe in muzejske trgovine, ter izvedli manjše popravke v muzejski avli in preprečili zamakanje v zunanji lapidarij (vse v NMS-Prešernova). V okviru nakupa opreme je bila najpomembnejša izvedena naloga dopolnitev in posodobitev sistema Telehum, ki sedaj zagotavlja stalen in enoten nadzor nad klimatskimi razmerami v objektih na Prešernovi in Metelkovi. S preostalimi sredstvi so realizirali še nekatere nujne nakupe opreme Oddelka za konserviranje in restavriranje. Dopolnjena je bila tudi osvetlitev razstavnih prostorov NMS Metelkova, opremljena je bila prenovljena muzejska trgovina. Po enem letu so uspeli realizirati tudi nujen nakup kombiniranega vozila za izvajanje nalog javne službe na terenu.

Prirodoslovni muzeju Slovenije upravlja s prostori na Žibertovi ulici v Ljubljani, ki jih v zadnjih letih postopoma ureja v sodobne depoje, predvsem za potrebe varovanja in hranjenja zbirk vretenčarjev. V letu 2022 so z dodeljenimi proračunskimi sredstvi uredili tla v depojih, ki so bila doslej pokrita s tapisonom in niso bila primerna za zbirke vretenčarskega gradiva zaradi škodljivcev. V stanovanje, ki ga ima muzej v upravljanju, v Vrsarju (Hrvaška) so zaradi dotrajanosti in skoraj dvajsetletnega ne vzdrževanja zavarovali pred nadaljnjim propadanjem in morebitnimi vlomi. Zato so zamenjali okna s polkni in vrata, opravili pa so tudi druge nujne vzdrževalne posege. V okviru nakupa opreme so v depojih Prirodoslovnega muzeja Slovenije na Žibertovi zamenjali dotrajane alarmne naprave, ker niso več zagotavljale svoje funkcije. Za depoje so kupili zamrzovalno omaro za namen karantene, dve ognjevarni omari za arhivsko knjižno gradivo, omare za malakološko zbirko in zbirko vretenčarjev ter zbirko prodnikov. Dodali so regale in kupili nov paletni dvižni voziček. Posodobili so geološko gemološko delavnico, poskrbeli za primerne omare za kemikalije in digestorij. Za alpski botanični vrt Juliana v Trenti so nabavili mali hladilnik in stereo mikroskop za sortiranje semen. Prvič v zgodovini Prirodoslovnega muzeja Slovenije so z nakupom nove računalniške opreme stopili v korak s časom. Tudi na stalni razstavi so bile realizirane nujne investicije v modernejše posodobitve. Realizirali so nakup vozila za izvajanje nalog javne službe na terenu.

Investicije v Slovenskem etnografskem muzeju v letu 2022 so bile namenjene dokončni ureditvi centralnega nadzornega sistema in s tem tudi večji energetski učinkovitosti objekta ter dodatni ureditvi klimatizacije najbolj nujnih prostorov. V skrbi za varnost obiskovalcev je bil narejen servis požarnih vrat v razstavni hiši. Sanirali so vir zamakanja v depo Ljudske umetnosti, kjer so se soočali s težavami že vrsto let. Opravili so nekaj manjših popravil v razstavni hiši in z boljšo ter energetsko varčno osvetlitvijo ter novo tapeciranimi stoli poskrbeli za boljše počutje obiskovalcev muzeja. Za izboljšanje delovnih pogojev v upravni hiši so začeli s sistematičnim beljenjem prostorov. Z nakupom opreme so v letu 2022 poskrbeli za večjo preglednost nad gradivom in dostopnostjo. Sodobna oprema v konservatorsko - restavratorskih delavnicah bo omogočila preciznejše delo na materialih kot tudi dokumentiranje in digitalizacijo procesov. Skrb za digitalizacijo delovnega procesa je zahtevala tudi posodobitev opreme ter varno hrambo, kar so realizirali s premišljenimi nakupi fotografske in studijske opreme kot tudi mediji za shranjevanje. V muzeju že dve leti sistematično dokupujejo in menjajo reflektorje s sodobnimi in varčnejšimi ter tako skrbijo za kvalitetnejšo razsvetljavo in večjo energetsko učinkovitost. Poskrbeli so za menjavo nedelujočih in zastarelih dotikalnih monitorjev ter opremo, ki je potrebna pri delu pedagoško-andragoške službe ter tako zagotovili prijaznejšo izkušnjo obiskovalcem.

V Muzeju novejše zgodovine Slovenije so v letu 2022 dokončali drugo fazo prenove spodnjih muzejskih prostorov. Prva faza je bila izvedena v letu 2021, ko so uspeli z ukrepanjem znova vzpostavili odvod talnih vod od temeljev stavbe. Dela so bila izvedena v celoti in to navkljub izrednemu porastu cen materiala ter storitev. S sprotnim iskanjem tehničnih rešitev so bili doseženi cilji, ki so si jih zastavili v prejšnjih letih. Odpravili so posledice kapilarne vlage na vseh stenah, izvedli sanacijske omete, dodatno zatesnili in prepleskali okna, zamenjali vse ventile na radiatorjih. Zamenjali so vso dotrajano elektroinštalacijo, klasično halogensko osvetlitev so nadomestili z LED tehnologijo. Pri vseh aktivnostih so se trudili upoštevati navodila, ki so jih dali izdelovalci Energetske izkaznice. Izvedena je bila hidroizolacija in izravnava tal, povečanje odprtin prehodov med prostori ter omogočena stalna dostopnost v prostore gibalno oviranih obiskovalcev. Izvedli so tako imenovane »muzejske stene« oziroma lesne obloge, s katerimi so izravnali stene in prečkali okna ter z distanco od stene omogočili, da zrak kroži tudi za panoji. Prostori zdaj delujejo zračno, veliko bolj so povezani v celoto, energetsko učinkovitejši, primernejši za razstavljanje kulturne dediščine in prijaznejši do obiskovalcev. Ureditev Depoja na prostem v Pivki je v zasledovanju finančnih ciljev prav tako potekala s prilagoditvami (predvsem z zmanjšano ozelenitvijo, saj so izbrali nižje rastline od prvotno nameravanih). Tudi tu so uspeli realizirati postavitev tako, da je dostopna obiskovalcem. V letu 2022 je bila kupljena oprema, ki bo omogočila posodobitev delovnih procesov in nadomestila nujno potrebno iztrošeno opremo. Z nakupom omar v negoteki so lahko sledili povečanemu dotoku fotografskega gradiva z ustrezno klimatsko hrambo. Nakup kompresorske postaje je bil nujno potreben za nemoteno delo v restavratorsko - konservatorski delavnici.

V Tehniškem muzeju Slovenije so v letu 2022 v dvorani protokolarnih vozil v muzejskem kompleksu v Bistri pri Vrhniki izvedli naslednje gradbene posege: izdelavo tlakov z dvokomponentno sintetično modificirano robustno debelo slojno bitumensko hidroizolacijo in toplotno izolacijo in samorazlivnim estrihom z mikroarmaturo. V razstavnih prostorih so prenovili dotrajano razsvetljavo in s tem znižali stroške porabe električne energije. Na upravi muzeja, ki se nahaja v delu podstrešja stare Tobačne v Ljubljani so dokupili novo klimatsko napravo. Dislocirana enota Muzej pošte in telekomunikacij v Polhovem Gradcu je imela do izgradnje kanalizacije greznico, po izgradnji kanalizacije v Polhovem Gradcu pa je bilo potrebno izvesti priključek. V ta namen so izvedli priklop in s tem povezana gradbena dela. Z nakupi računalniške opreme so poskrbeli za kvaliteto in boljše pogoje dela ter ustrezno varnost podatkov muzeja. Za potrebe konserviranja predmetov so kupili rabljen kontejner v katerem je potekal del procesa konservacije - zaplinjanje predmetov iz organskih materialov. Kupili so tudi opremo, ki jo potrebujejo za selitev predmetov iz gradu Bistra v ustreznejše prostore. Nov komplet orodja, svedrov, čeljusti in vrtalni stroj konservatorsko – restavratorska služba potrebuje za varno in kakovostno opravljanje svojega dela. Nadalje so kupili traktorsko kosilnico zaradi dotrajanosti prejšnje, stare 30 let, ki jo potrebujejo za urejanje muzejskega parka in vzdrževanja ustrezne zunanje podobe kompleksa v Bistri. Razstavno opremo so kupili za namen postavitve razstave »*Vsak milimeter šteje: Geodezija na Slovenskem skozi čas«*. Nabavili so tudi opremo - nove pripomočke za čiščenje in vzdrževanje zaradi dotrajanosti starih in pospešitve delovnega procesa.

V Narodni galeriji so z odobreni proračunskimi sredstvi za investicijsko vzdrževanje uspeli urediti vse večje, nujne investicije in investicijsko vzdrževanje, za ohranjanje osnovnih sredstev v dobri kondiciji. Z rednim vzdrževanjem bodo dosegli, da bo oprema lahko v uporabi dlje časa. Izvedeli so tudi razne izboljšave za povečanje varnosti. Opravili so vsa nujna dela, ki so že nekaj časa čakala na izvedbo. Najpomembnejše investicijsko vzdrževanje je obsegalo naslednje naloge; ION javljalnike za požarno varnost so zamenjali z modernejšimi optičnimi, kar je tudi priporočilo Zavoda za varstvo pri delu. Nadzorni varnostni sistem je po novem ločen na požarni in vlomni sistem ter tako bolj pregleden. Uredili so klančine pred depoji za lažjo manipulacijo umetnin. Sanirali so črpališča fekalnih in odvodnih vod. Prenovili so toaletne prostore za obiskovalce v kleti Vhodne avle. Odpravili so posledice vdora meteorne vode v kletne prostore. Z nakupom opreme so dopolnili manjkajočo opremo za varovanje, za potrebe v restavratorsko konservatorskih delavnicah, zamenjali so reflektorje v glavnem razstavišču, kupili nujno računalniško opremo in opremo, ki jo potrebujejo v oddelku za izobraževanje in animacijo za izvajanje programov za naše različne ciljne skupine. Vsak oddelek je prijavil svoje potrebe, ki so bile razvrščene po prioritetnem vrstnem redu (že za plan investicij za leto 2022). V dokončen DIIP pa so uvrstili vse tiste nakupe, ki jih je bilo možno izvesti glede na skupni proračuna za investicije in nakup opreme za leto 2022.

V Muzeju krščanstva na Slovenskem so v okviru nakupa nujne opreme nabavili: čistilnik zraka, ki je v uporabi v restavratorski delavnici, tri delovne površine s pripomočki za izkustveni del stalne postavitve »Skrivnostni svet srednjeveških pisarjev«, ki omogočajo udeležbo pedagoškega programa šestim dodatnim učencem, robotski sesalnik za vzdrževanje talnih površin po muzeju, saj muzej nima redno zaposlene čistilke in novo prenosno baterijsko ozvočenje bodo uporabljali pri otvoritvah in predavanjih. Maketa Stiški samostan v 12. stoletju ima novo LED osvetljavo, dodani so trije ekrani, 2D model pa je namenjen sodobni predstavitvi kulturne krajine cistercijanov.

Muzej slovenske osamosvojitve je porabil proračunska sredstva za nakup osnovne opreme, s katero javni zavod izvaja javno službo (vitrine, AV pripomočki, mize, stoli).

# Prihodki za izvajanje dejavnosti javne službe

V skladu z določili iz sklepov o ustanovitvi državnih muzejev, javni zavodi pridobivajo sredstva za opravljanje svoje dejavnosti/nalog javne službe iz različnih virov.

Iz priložene Tabele 14 so razvidne vrste virov: državni proračun, proračun samoupravnih lokalnih skupnosti, prodaja blaga in storitev na trgu ter z donacije, darila in iz drugi viri. Prihodke pridobivajo in porabljajo v muzejih v skladu s predpisi s področja financ.

Iz Tabele 14 je tudi razvidno, da so za leto 2022, predstavljala proračunska sredstva Ministrstva za kulturo 73,4 odstotka vseh sredstev, 11 odstotkov pa so predstavljali drugi prihodki.

Tabela 14**:** Viri prihodkov za izvajanje javne službe v državnih muzejih.


|  |  |  |  |  |  |  |
| --- | --- | --- | --- | --- | --- | --- |
| Javni zavod | Ministrstvo za kulturo | Druga ministrstva | Drugi prihodki državnih proračunov | Občinski proračun | Drugi prihodki za izvajanje javne službe | Prihodki od prodaje blaga in storitev na trgu |
| Narodni muzej Slovenije | 3.797.049 | 439.473 | 4.715 | 4.537 | 812.940 | 129.344 |
| Prirodoslovni muzej Slovenije | 1.527.537 | 36.340 | 4.000 | 0 | 102.245 | 0 |
| Slovenski etnografski muzej | 2.209.866 | 53.995 | 2.607 | 0 | 175.837 | 22.989 |
| Muzej novejše zgodovine Slovenije | 1.710.320 | 504 | 0 | 0 | 113.278 | 7.771 |
| Tehniški muzej Slovenije | 1.757.758 | 0 | 26.137 | 1.577 | 254.902 | 29.131 |
| Muzej krščanstva na Slovenskem | 394.178 | 0 | 185 | 0 | 25.239 | 0 |
| Narodna galerija | 2.600.711 | 0 | 463 | 0 | 438.759 | 35.807 |
| Muzej slovenske osamosvojitve | 261.647 | 3.250 | 0 | 0 | 0 | 0 |
| Skupaj 2022 | 14.259.066 | 533.562 | 38.107 | 6.114 | 1.923.200 | 225.042 |
| Skupaj 2021 | 12.478.408 | 328.898 | 51.008 | 2.759 | 1.285.868 | 131.792 |

(Vir: Finančno poročilo: Prihodki in odhodki uporabnikov po načelu denarnega toka 2022)

Iz priloženega Grafa 12 je razvidno, da so se prihodki Ministrstva za kulturo vsako leto povečujejo. Tudi iz finančnih poročil javnih zavodov razvidno, da so se povečali drugi prihodki za izvajanje javne službe in prihodki od prodaje blaga in storitev na trgu.

Povečanje izvenproračunskih virov kaže na uspešno delo direktorjev in zaposlenih v muzeju, ki celovito skrbijo za urejenost muzejskih prostorov v katere dostopajo obiskovalci in realizacijo razstav ter spremljevalnih programov s katerimi dosežejo v javnosti dobro odzivnost. Zrcalo muzeja so tudi ažurirane, kakovostne, pregledne in inkluzivno dostopne predstavitvene spletne strani. K boljši prepoznavnosti celostne podobe muzejev v javnosti gotovo prispevajo tudi promocijske aktivnosti in pozitivna prisotnost ter obravnava muzejev v medijih in na družbenih omrežjih.

Graf 12: Primerjava višine sredstev za izvajanje nalog javne službe glede na vir prihodka v letih 2019, 2020, 2021 in 2022 (v evrih)



(Vir: Finančno poročilo posameznih državnih muzejev: Prihodki in odhodki uporabnikov po načelu denarnega toka za let 2019, 2020, 2021 in 2022)

# Prihodki za izvajanje dejavnosti javne službe iz naslova prihodkov od prodanih vstopnic in prihodkov od prodanih muzejskih publikacij

Iz prejetih letnih poročil je razvidno, da se v letu 2022 muzeji ponovno na široko odpirajo javnosti. Število prodanih vstopnice se je začelo povečevati, prav tako tudi prihodki o prodaje publikacij s področij dejavnosti muzejev oziroma varstva kulturne dediščine.


Tabela 15: Celotna višina prihodkov od prodaje vstopnic in muzejskih publikacij v letih 2018, 2019, 2020, 2021 in 2022 (zneski so v evrih).

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Javni zavod | Prodaja vstopnic  (v EUR) | | | | Prodaja publikacij  vezanih na dejavnost muzeja  (v EUR) | | | |
| 2019 | 2020 | 2021 | 2022 | 2019 | 2020 | 2021 | 2022 |
| Narodni muzej Slovenije[[3]](#footnote-3) | 921.279 | 175.886 | 279.409 | 592.822 | 10.951 | 5.327 | 7.568 | 10.242 |
| Prirodoslovni muzej Slovenije | 68.703 | 36.941 | 36.169 | 76.596 | 3.803 | 2.685 | 3.374 | 5.616 |
| Slovenski etnografski muzej | 71.765 | 16.586 | 23.195 | 51.535 | 4.562 | 665 | 2.107 | 1.680 |
| Muzej novejše zgodovine Slovenije | 41.394 | 12.996 | 20.574 | 53.006 | 7.591 | 5.658 | 4.804 | 5.023 |
| Tehniški muzej Slovenije | 144.692 | 56.065 | 90.179 | 122.078 | 4.575 | 919 | 1.503 | 1.653 |
| Muzej krščanstva na Slovenskem | 21.961 | 5.850 | 12.735 | 24.229 | 929 | 828 | 135 | 347 |
| Narodna galerija | 269.270 | 98.528 | 160.670 | 278.998 | 35.423 | 12.057 | 29.819 | 27.249 |
| Skupaj | 1.539.064 | 402.852 | 622.931 | 1.199.264 | 67.834 | 28.139 | 49.310 | 51.810 |

(Vir: Finančno poročilo: Prihodki in odhodki uporabnikov po načelu denarnega toka v letih 2019, 2020, 2021 in 2022)


Visok prihodek od prodaje vstopnic izkazujejo vsi državni muzeji, kar kaže na visoko prepoznavnost in stalnost obiskovanja kakovostnih razstav ter spremljevalnih vsebin. Prodane vstopnice so eden izmed kazalnikov, da državni muzeji pripravljajo aktualen program s posluhom za želje in interese javnosti. Prav tako kaže na trend izboljšanja tudi prodaja publikacij vezanih na dejavnost muzejev. Na področju izdajanja publikacij se ugotavlja, da bi bili lahko prihodki od prodanih publikacij višji, vendar ne v smislu poviševanja cene izvoda publikacije, temveč v številu prodanih publikacij. Ministrstvo v dokumentaciji neposrednega poziva direktorjem muzejev priporoča, da poskrbijo, da je že ob odprtju nove razstave obiskovalcem dogodka na voljo za nakup tudi kakovosten, vsebinsko, vizualno in cenovno privlačen katalog ali vodnik k razstavi.

Graf 13: Višina prihodkovza izvajanje dejavnosti javne službe od prodanih vstopnic v obdobju od 2019 do 2022 (v evrih)



(Vir: Finančno poročilo: Prihodki in odhodki uporabnikov po načelu denarnega toka v letih 2019, 2020, 2021 in 2022.)

Graf 14: Višina prihodkov od prodaje publikacij, vezanih na dejavnost muzeja v obdobju od 2019 do 2022 (v evrih)

****

(Vir: Finančno poročilo: Prihodki in odhodki uporabnikov po načelu denarnega toka v letih 2019, 2020, 2021 in 2022.)

# Izdajanje publikacij na področju kulturne dediščine

V okviru izvajanja nalog javne muzejske službe, državni muzeji izdajajo tudi publikacije. Izdane publikacije (katalogi, vodniki) so dopolnitev razstavnega programa, s čimer se zagotavlja celovitost razstavnega projekta in omogoča dostopnost do informacij o kulturni dediščini tudi po zaprtju razstave. Muzeji v okviru svoje redne dejavnosti izdajajo tudi monografije, serijske publikacij in zbornike s katerimi poglobljeno predstavljajo dediščino, ki jo hranijo. V nadaljevanju je iz priložene preglednice razviden obseg izdajateljske dejavnosti državnih muzejev.

Tabela 16: Obseg izdajateljske dejavnosti državnih muzejev v letu 2022

|  |  |  |  |
| --- | --- | --- | --- |
| Javni zavod | Naslov publikacije | Avtor | Naslov razstave katero spremlja publikacija |
| Narodni muzej Slovenije | From Ocra to Albion / Od Okre do Albijske gore | Dr. Boštjan Laharnar | Zbirka Katalogi in monografije (izhaja od leta 1955) |
| Armour from the National museum of Slovenia.  Head and body defences from the high Middle Ages to the Early Modern Period | Dr. Tomaž Lazar | Zbirka Viri (izhaja od leta 1992) |
| Argo 65-1, 2022 | Več avtorjev | Revija slovenskih muzejev |
| Jure in mumija.  Zgodba ljubljanske mumije | Vesna Kamin Kajfež, Tomislav Kajfež | Egipčanska zbirka |
| Skrivnostne poti negovskih čelad : halštatski knezi med Kamnikom in Novim mestom. | Janja Železnikar, Matic Zupan, Boštjan Laharnar, Borut Križ, Petra Stipančič | Skrivnostne poti negovskih čelad : halštatski knezi med Kamnikom in Novim mestom (občasna razstava v MM Kamnik) |
| Zgodbe s stičišča svetov; avdiovodnik (slovenščina / angleščina) | Daša Pavlovič, Janka Istenič, Peter Turk, Boštjan Laharnar, Tomaž Nabergoj, Matija Turk, Tomislav Kajfež | Zgodbe s stičišča svetov (stalna arheološka razstava) |
| Prirodoslovni muzej Slovenije | Presenetljivo življenje | Urednika: Špela Pungaršek, Tomi Trilar | V vrtincu sprememb |
| Katera sem? | Špela Pungaršek, Ljerka Trampuž | Alpski botanični vrt Juliana v Trenti |
| Vodnik po stalni razstavi | Staša Tome, Ljerka Trampuž | Stalna razstava |
| Ustvarjalno učenje | Staša Tome | Stalna razstava |
| Miška in slonček | Ljerka Trampuž | Stalna razstava |
| Publikacija ob 200 letnici PMS | Staša Tome | 200 let zakladnice narave |
| Scopolia | Urednik: dr. Boris Kryštufek | Stalna razstava in širše (naravoslovje) |
| Acta Entomologica Slovenica | Urednik: Andrej Gogala | Stalna razstava in širše (naravoslovje) |
| Slovenski etnografski muzej | Etnolog: Glasnik Slovenskega etnografskega muzeja 2022/32 | Dr. Nena Židov (ur.), mag. Gregor Ilaš | Javni program SEM 2022 |
| Sveti konji – nebesni jezdeci | Dr. Marko Frelih | Sveti konji – nebesni jezdeci |
| Ljudska umetnost med domom in svetom: Zbirki SEM in ljudske umetnosti NSK skupine Irwin (časopis ob razstavi) | Dr. Bojana Rogelj Škafar; Peter Blase in drugi | Ljudska umetnost med domom in svetom: Zbirki SEM in ljudske umetnosti NSK skupine Irwin |
| Publikacija SEM 100 let | Dr. Bojana Rogelj Škafar in dr. Nena Židov (ur.) | Jubilejno leto SEM |
| Plečnikova Lectarija | Dr. Tanja Roženbergar | Plečnikova Lectarija |
| Nesnovna kulturna dediščina: učno gradivo za osnovnošolce (dopolnjena izdaja kompleta) | Adela Pukl, Anja Jerin | Nesnovna kulturna dediščina |
| Muzej novejše zgodovine Slovenije | V čevljih zmagovalcev: Slovenke in Slovenci ter njihovi športni dosežki | Andreja Zupanec Bajželj, Domen Kaučič | V čevljih zmagovalcev: Slovenke in Slovenci ter njihovi športni dosežki, |
| V čevljih zmagovalcev: Slovenke in Slovenci ter njihovi športni dosežki - ponatis | Andreja Zupanec Bajželj, Domen Kaučič | V čevljih zmagovalcev: Slovenke in Slovenci ter njihovi športni dosežki, |
| Simonitijev zbornik 2021 | dr. Marko Štepec | zbornik |
| Na nasprotni strani. Življenje legionarja Jožeta Ariha (1911-1981) | Uroš Košir | Na nasprotni strani: življenje legionarja Jožeta Ariha (1911-1981) |
| Fotoantika | MNZS | Periodična publikacija |
| »Slovenika, zares si čudovita!«: zbornik ob 50. obletnici prve avtoceste v Sloveniji in Jugoslaviji | ur. Monika Močnik, Irena Ribič, različni avtorji prispevkov | »Slovenika, zares si čudovita!«: zbornik ob 50. obletnici prve avtoceste v Sloveniji in Jugoslaviji |
| Edi Šelhaus: retrospektiva: razstavni katalog ob 100-letnici rojstva Edija Šelhausa | Jožica Šparovec |  |
| Tehniški muzej Slovenije | Vsak milimeter šteje: Geodezija na Slovenskem skozi čas | Martina Orehovec, Janez Slak, Dušan Kogoj, Dušan Petrovič, Mateja Urbančič, Boštjan Pucelj, Tomaž Šuštar | Vsak milimeter šteje: Geodezija na Slovenskem skozi čas |
| Človek in hrana v začaranem krogu | Ajda Kozjek, Irena Marušič, Ana Katarina Ziherl, Janez Bogataj, Irena Porekar Kacafura, Aleksandra Mrdavšič | Človek in hrana v začaranem krogu |
| Kako deluje telefonska centrala? | Estera Cerar, Ajda Kozjek | Muzej pošte in telekomunikacij (stalna razstava) |
| O svetlobi | Orest Jarh, Lovro Cigić, Barbara Rezar Grilc, Ana Katarina Ziherl, Boris Brovinsky | O svetlobi |
| Narodna galerija | *Nove pridobitve 2011−2021 : [Narodna galerija, Prešernova 24, Ljubljana, 10. marec − 29. maj 2022 : razstavni katalog]* | Andrej Smrekar,  Mateja Breščak, Nataša Ciber, Tina Buh, Paul Crowther, Barbara Jaki, Katra Meke, Michel Mohor, Alenka Simončič | Nove pridobitve 2011−2021 |
| *Elda Piščanec : 1897−1967 : [Narodna galerija, Prešernova 24, Ljubljana, 16. junij –*  *18. september 2022]* | Verena Koršič, Sara Müller | Elda Piščanec : 1897−1967 |
| *Kipar Ivan Štrekelj (1916−1975) : [Narodna galerija, 26. maj − 2. oktober 2022]* | Mateja Breščak, Petra Rezar | Kipar Ivan Štrekelj (1916−1975) |
| *Pot slovenskega impresionizma : poti impresionizmov: kulturna pot sveta Evrope* | Michel Mohor | / |
| *The route of Slovenian impressionism : impressionisms routes: the cultural route of the Council of Europe* | Michel Mohor | / |
| *Donacija Metke Krašovec Narodni galeriji : [Narodna galerija, Galerija Narodni dom, Cankarjeva 20, Ljubljana, 2. februar − 8. maj 2022]* | uredila Mateja Krapež | Donacija Metke Krašovec Narodni galeriji |
| *Vrtovi in parki na slikah Narodne galerije* | Jassmina Marijan, Matjaž Mastnak | / |
| *Matej Sternen : 1870−1949 : [Narodna galerija, Prešernova 24, Ljubljana, Galerija Narodni dom, Cankarjeva 20, Ljubljana, 1. december 2022 − 9. april 2023]* | Andrej Smrekar, Gabrijela Kovačič, Ajda Mladenović, Mateja Neža Sitar | Matej Sternen : 1870−1949 |
| *Hinko Smrekar, prevod angleška verzija* | Alenka Simončič, Igor Grdina | Hinko Smrekar |
| Muzej krščanstva na Slovenskem | - |  |  |
| Muzej slovenske osamosvojitve | - |  |  |

(Vir: Letna poročila državnih muzejev za leto 2022)

# Delo Koordinatorja nesnovne dediščine v Slovenskem etnografskem muzeju

Koordinator varstva nesnovne kulturne dediščine v Slovenskem etnografskem muzeju (v nadaljevanju: SEM/Koordinator) je izvedel vse v programu 2022 zastavljene cilje, kakor tudi dodatne naloge, ki so mu bile dodeljene s strani ministrstva. Predstavnici SEM/Koordinatorja sta bili v letu 2022 vključeni v Odbor za nesnovno kulturno dediščino pri SNKU. Prav tako sta predstavnici SEM/Koordinatorja preko celega leta aktivno sodelovali v projektu »Celovita informacijska podpora procesom varstva nepremične kulturne dediščine – eDediščina«. SEM/Koordinator je v 2022 sodeloval tudi v zaključni fazi projekta »Alpfoodway«. Predstavnica SEM/Koordinatorja je sodelovala na Generalni skupščini Regionalnega centra za varovanje nesnovne kulturne dediščine JV Evrope pod okriljem Unesca. S pridobljenimi sredstvi za digitalizacijo so lahko pridobili novo AV gradivo 6 enot nesnovne kulturne dediščine, ki so že vpisane v Register nesnovne kulturne dediščine. Na terenu so dokumentirali več enot nesnovne kulturne dediščine, ki je vpisana v Register nesnovne kulturne dediščine ali v postopku vpisa. V sklopu javnega razpisa ministrstva za kulturo za izbor javnih kulturnih projektov na področju nesnovne kulturne dediščine 2022 in 2023 na pobudo ministrstva je bilo podano mnenje o ogroženosti enot nesnovne kulturne dediščine. V programu dela 2022 je bilo navedeno, da bo za vpis v Register nesnovne kulturne dediščine predlaganih pet predlogov. Število vpisanih enot je nato preseglo zastavljene cilje, saj je bilo za vpis je nato predlaganih devet enot nesnovne kulturne dediščine. SEM/Koordinator je za vpis predlagal tudi enajst novih nosilcev k že vpisanim enotam nesnovne kulturne dediščine in osem predlogov sprememb že vpisanih enot in nosilcev nesnovne kulturne dediščine. Nadalje so se predstavniki SEM/Koordinatorja udeležili zasedanja Unescovega Medvladnega odbora za varovanje nesnovne kulturne dediščine, na katerem sta bili dve nominaciji, pri pripravi katerih so tudi sodelovali (Unescov Reprezentativni seznam nesnovne kulturne dediščine človeštva). Mednarodne aktivnosti so potekale tudi v okviru mednarodnega simpozija, katerega soorganizator je bil tudi SEM/Koordinator (Borovo gostüvanje: Med izviri in prihodnostjo šege / Rönkhúzás: A szokás eredete és jövője / Blochziehen: Between the Origins and the Future of the Ritual, Monošter, Madžarska). Aktivno so tudi sodelovali na konferencah, simpozijih, okroglih mizah: Glazerjev posvet, Kulturni bazar, Seminar za učitelje dopolnilnega pouka v slovenskem jeziku, mednarodni simpozij Borovo gostuvanje, Dnevi evropske kulturne dediščine, Predpremiera filma Izdelovanje drevaka, nesnovna kulturna dediščina Notranjske, Srečanje mreže strokovnjakov za nesnovno kulturno dediščino, ter na povabilo Mestnega muzeja Krško tudi predavanje o implementaciji Unescove Konvencije (2003). Izvedene so bile tudi aktivnosti spletnega izobraževanja »SDGAcademyX ICH001 - Living Heritage and Sustainable Development«. Za promocijo dejavnosti so poskrbeli tudi za objave v medijih, kakor tudi za objave številnih vsebin na spletni strani Koordinatorja, muzejski spletni strani, Facebook, Instagram in Twitter profilu. V letu 2022 sta bili izdani posodobljeni zgibanki »Varovanje nesnovne kulturne dediščine v Sloveniji« v slovenskem in angleškem jeziku, dopolnjen komplet učnih kartic za osnovnošolce in koledar enot, ki so bile vpisane v Register nesnovne kulturne dediščine. SEM/Koordinator je v sodelovanju z nosilci, ki so evidentirani v Registru nesnovne kulturne dediščine, pripravil razstavo »Liški pust«.

# Služba za premično dediščino in muzeje v Narodnem muzeju Slovenije

V Letnem poročilu so v Službi za premično dediščino in muzeje (v nadaljevanju: SPDM) so zapisali, da je SPDM dosegla zastavljene cilje in izvedla načrtovane projekte. V okviru nalog, ki jih določa Zakon o varstvu kulturne dediščine (ZVKD-1) so dali mnenja ministrstvu v postopku vpisa v razvid muzejev, izvedli podlage za analizo muzejske dejavnosti (Evalvacija stanja dokumentacije in digitalizacije v slovenskih muzejih – priprava vprašalnika za izvedbo analize), oblikovali skupen nastop muzejev za namen promocije (*Naprej v preteklost*) in pripravili vzorec notranjih pravil za zajem in hrambo arhivskega gradiva. Nadalje so izvedli programe usposabljanja (inovativni pristop k pripravi strateškega načrta, strokovno izpopolnjevanje na temo dostopnosti slovenskih muzejev in sodelovanje na *Kulturnem bazarju*). Pripravili in izvedli so dve usposabljanji za izobraževanje za opravljanje strokovnega izpita na področju varstva kulturne dediščine. Opravljenih je bilo tudi nekaj službenih poti z namenom krepitve mednarodnega sodelovanja.

# Zaključek

Državni muzeji so programe dela za leto 2022 izvedli skladno s planiranjem v programu dela, ki ga je potrdil svet javnega zavoda in na katera je dalo soglasje ministrstvo v skladu Zakonom o izvrševanju proračunov Republike Slovenije za leti 2021 in 2022. V muzejih so si prizadevali, da so s prejetimi sredstvi iz državnega proračuna in s prihodki od izvajanja javne službe (npr. vstopnine, prodaja publikacij, itn..) poslovali gospodarno, racionalno in skladno z veljavno zakonodajo.

# Viri

* Letno poročilo Narodni muzej Slovenije 2022
* Letno poročilo Prirodoslovni muzej Slovenije 2022
* Letno poročilo Slovenski etnografski muzej 2022
* Letno poročilo Muzej novejše zgodovine Slovenije 2022
* Letno poročilo Tehniški muzej Slovenije 2022
* Letno poročilo Muzej krščanstva na Slovenskem 2022
* Letno poročilo Narodna galerija 2022
* Letno poročilo Muzej slovenske osamosvojitve 2022
* Letna poročila Narodni muzej Slovenije, Prirodoslovni muzej Slovenije, Slovenski etnografski muzej, Muzej novejše zgodovine Slovenije, Tehniški muzej Slovenije, Muzej krščanstva na Slovenskem, Narodna galerija za leto 2018, 2019, 2020 in 2021.

Ljubljana, september 2023

1. V inventarno knjigo je vpisanih tudi 2.105.199 predmetov v fototeki, od tega v letu 2022, 49.841 na novo, Urejeno dokumentacijo ima 367.971 predmetov v fototeki, urejeno v 2022 pa 12.115 predmetov. [↑](#footnote-ref-1)
2. Realizirano konserviranih 4.050 fotografij in 805 predmetov ter restavriranih 5 predmetov. [↑](#footnote-ref-2)
3. Podatki o obiskovalcih vsebujejo tudi število obiskovalcev Blejskega gradu. [↑](#footnote-ref-3)